Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη βιολογική παραγωγή και την επισήμανση των βιολογικών προϊόντων, την τροποποίηση του κανονισμού (ΕΕ) αριθ. XXX/XXX του Ευρωπαϊκού Κοινοβουλίου και του Συμβουλίου [κανονισμός για τους επίσημους ελέγχους] και την κατάργηση του κανονισμού (ΕΚ) αριθ. 834/2007 του Συμβουλίου /* COM/2014/0180 final - 2014/0100 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ 1.1. Αιτιολόγηση και στόχοι της πρότασης Κατά την τελευταία δεκαετία, η αγορά βιολογικών προϊόντων χαρακτηρίζεται από δυναμική ανάπτυξη, η οποία οφείλεται στην έντονη αύξηση της ζήτησης. Από το 1999 μέχρι σήμερα, η συνολική παγκόσμια αγορά βιολογικών τροφίμων έχει τετραπλασιαστεί σε μέγεθος, ενώ οι γεωργικές εκτάσεις βιολογικής παραγωγής στην Ευρωπαϊκή Ένωση («η Ένωση») έχουν διπλασιαστεί. Κάθε χρόνο μετατρέπεται η χρήση 5.000.000 εκταρίων γης, τα οποία στρέφονται προς τη βιολογική γεωργία και κτηνοτροφία. Ωστόσο, ούτε η εσωτερική προσφορά ούτε το νομοθετικό πλαίσιο έχουν συντονιστεί με αυτή τη διεύρυνση της αγοράς. Στους κανόνες παραγωγής δεν λαμβάνονται δεόντως υπόψη τα διαρκώς εξελισσόμενα προβλήματα και οι προσδοκίες των καταναλωτών και των πολιτών, οι κανόνες επισήμανσης είναι δαιδαλώδεις, ενώ εντοπίζονται αδυναμίες στο σύστημα ελέγχου και στο καθεστώς εμπορικών συναλλαγών. Η νομοθεσία είναι σύνθετη και συνεπάγεται υψηλό διοικητικό φόρτο, ο οποίος αποτρέπει τους γεωργούς μικρών εκμεταλλεύσεων από την προσχώρησή τους στο σύστημα βιολογικής γεωργίας της Ένωσης. Ορισμένες από τις εξαιρέσεις που είχαν κριθεί αναγκαίες για την ανάπτυξη του κλάδου φαίνεται ότι δεν δικαιολογούνται πλέον. Η πρόταση αποσκοπεί στη βελτίωση της νομοθεσίας σχετικά με τη βιολογική παραγωγή επιδιώκοντας τους ακόλουθους στόχους: (1) άρση των φραγμών στη βιώσιμη ανάπτυξη της βιολογικής παραγωγής στην Ένωση, (2) διασφάλιση υγιούς ανταγωνισμού για τους γεωργούς και τις επιχειρήσεις και διαμόρφωση των κατάλληλων συνθηκών για την αποδοτικότερη λειτουργία της εσωτερικής αγοράς, (3) διατήρηση ή βελτίωση της εμπιστοσύνης των καταναλωτών στα βιολογικά προϊόντα. 1.2. Γενικό πλαίσιο Με την έκδοση του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων[1], το Συμβούλιο επεσήμανε μια σειρά ζητημάτων για τα οποία ζητήθηκε από την Επιτροπή να υποβάλει έκθεση στο Ευρωπαϊκό Κοινοβούλιο και το Συμβούλιο, αφού εκτιμήσει την πείρα που αποκτήθηκε από την εφαρμογή του κανονισμού (ΕΚ) αριθ. 834/2007. Το Συμβούλιο «Γεωργία και Αλιεία» εξέδωσε συμπεράσματα σχετικά με την έκθεση της Επιτροπής[2] κατά τη σύνοδό του της 13ης-14ης Μαΐου 2013[3] και κάλεσε τα κράτη μέλη και την Επιτροπή να μεριμνήσουν για τη φιλόδοξη ανάπτυξη του κλάδου βιολογικής παραγωγής μέσω της επανεξέτασης του ισχύοντος νομικού πλαισίου, με σκοπό τη βελτίωση της χρηστικότητάς του εξασφαλίζοντας παράλληλα σταθερότητα και ασφάλεια δικαίου, την περαιτέρω αποσαφήνιση και απλούστευσή του, και την εξέταση των ζητημάτων που βρίσκονται επί του παρόντος σε εκκρεμότητα και απαιτείται να προχωρήσουν. Η επανεξέταση της νομοθεσίας σχετικά με τη βιολογική παραγωγή αποτελεί μέρος του προγράμματος που εφαρμόζει η Επιτροπή για τη βελτίωση της καταλληλότητας και της αποδοτικότητας του κανονιστικού πλαισίου[4]. Με την επανεξέταση παρέχεται η δυνατότητα να ευθυγραμμιστούν οι εκτελεστικές εξουσίες της Επιτροπής που προβλέπονται στον κανονισμό (ΕΚ) αριθ. 834/2007 του Συμβουλίου με τον διαχωρισμό των κατ’ εξουσιοδότηση και των εκτελεστικών εξουσιών της Επιτροπής ο οποίος θεσπίστηκε βάσει των άρθρων 290 και 291 της Συνθήκης για τη λειτουργία της Ευρωπαϊκής Ένωσης (ΣΛΕΕ). 1.3. Ισχύουσες διατάξεις στον εν λόγω τομέα Η πρώτη νομοθετική πράξη της Ένωσης σχετικά με τη βιολογική παραγωγή εκδόθηκε το 1991. Ο κανονισμός (ΕΟΚ) αριθ. 2092/91 του Συμβουλίου περιελάμβανε νομικό ορισμό της βιολογικής παραγωγής μέσω των κανόνων παραγωγής και προέβλεπε απαιτήσεις ελέγχου και επισήμανσης καθώς και κανόνες για τις εισαγωγές βιολογικών προϊόντων. Με τις διατάξεις αυτές διαμορφώθηκε μια βάση για την προστασία των καταναλωτών και των παραγωγών βιολογικών προϊόντων από ψευδείς και παραπλανητικούς ισχυρισμούς περί βιολογικών προϊόντων. Η συγκεκριμένη νομοθεσία αναθεωρήθηκε με την έκδοση του κανονισμού (ΕΚ) αριθ. 834/2007 του Συμβουλίου τον Ιούνιο 2007, όπου προβλέπονταν τα ακόλουθα: – αναλυτικότερος ορισμός της βιολογικής παραγωγής με την περιγραφή των στόχων και των αρχών της, – καλύτερη εναρμόνιση των κανόνων βιολογικής παραγωγής στο εσωτερικό της Ένωσης, με την κατάργηση των εθνικών κανόνων για τα ζωικά προϊόντα, – καθιέρωση της δυνατότητας εξαιρέσεων από τους κανόνες υπό την ευθύνη των κρατών μελών, αλλά με την επιβολή αυστηρών περιορισμών και για περιορισμένο χρονικό διάστημα, – σύνδεση του συστήματος ελέγχου βιολογικών προϊόντων με το σύστημα επίσημων ελέγχων ζωοτροφών και τροφίμων που προβλέπεται στον κανονισμό (ΕΚ) αριθ. 882/2004[5] και υποχρέωση διαπίστευσης των ιδιωτικών φορέων ελέγχου, – αναδιάρθρωση του καθεστώτος εισαγωγών: επιπλέον της αναγνώρισης τρίτων χωρών για σκοπούς ισοδυναμίας, η Ευρωπαϊκή Ένωση αναγνωρίζει φορείς ελέγχου οι οποίοι δραστηριοποιούνται σε τρίτες χώρες και ελέγχουν την ισοδυναμία ή τη συμμόρφωση. Το προηγούμενο σύστημα έκδοσης ατομικών αδειών που χορηγούσαν τα κράτη μέλη ανά φορτίο είχε διαγραφεί από τις διατάξεις του βασικού κανονισμού και τελεί πλέον υπό καθεστώς σταδιακής κατάργησης. 1.4. Συνοχή με άλλες πολιτικές Η παρούσα πρωτοβουλία επιδιώκει την επίτευξη των στόχων της ανακοίνωσης με τίτλο «Έξυπνη νομοθεσία στην Ευρωπαϊκή Ένωση». Ένας από τους στόχους της επανεξέτασης είναι η απλούστευση του νομοθετικού φόρτου. Επίσης, εναρμονίζεται με το γενικό πλαίσιο της στρατηγικής «Ευρώπη 2020», ιδίως όσον αφορά την προτεραιότητα της διατηρήσιμης ανάπτυξης και την προώθηση μιας οικονομίας πιο αποδοτικής στη χρήση των πόρων, πιο πράσινης και πιο ανταγωνιστικής. Συνάδει, δε, με τη μεταρρύθμιση της κοινής γεωργικής πολιτικής (ΚΓΠ), η οποία διαμορφώνει το γενικό πλαίσιο για την ανάπτυξη της γεωργίας στην Ένωση κατά την περίοδο 2014-2020[6]. Οι νέες διατάξεις αποσκοπούν στη βιώσιμη ανταγωνιστικότητα για την εδραίωση ενός οικονομικά βιώσιμου κλάδου παραγωγής τροφίμων, σε συνδυασμό με τη βιώσιμη διαχείριση των φυσικών χερσαίων πηγών της Ένωσης: στον τομέα αυτό, η βιολογική παραγωγή έχει αναγνωριστεί ως σημαντικό στοιχείο. Στην πρόταση λαμβάνεται υπόψη η νέα κοινή αλιευτική πολιτική όσον αφορά την υδατοκαλλιέργεια, η οποία διαδραματίζει καίριο ρόλο στην εξασφάλιση βιώσιμης επισιτιστικής ασφάλειας σε μακροπρόθεσμο ορίζοντα, καθώς και στην ανάπτυξη και την απασχόληση, μειώνοντας παράλληλα τις ασκούμενες πιέσεις στα αποθέματα μη εκτρεφόμενων ιχθύων, στο πλαίσιο της αυξανόμενης παγκόσμιας ζήτησης σε προϊόντα διατροφής που προέρχονται από το υδάτινο περιβάλλον. Συνάδει επίσης με την πρόταση νέου κανονισμού του Συμβουλίου και του Ευρωπαϊκού Κοινοβουλίου για τους επίσημους ελέγχους, την οποία υπέβαλε η Επιτροπή[7] και αποβλέπει στην ενοποίηση της ολοκληρωμένης προσέγγισης σε όλους τους τομείς που συνδέονται με την τροφική αλυσίδα, μέσω του εξορθολογισμού και της απλούστευσης του γενικότερου νομοθετικού πλαισίου, με επίτευξη παράλληλα του στόχου για τη βελτίωση της νομοθεσίας. Ειδικότερα, οι ορισμοί ευθυγραμμίζονται ή/και αποσαφηνίζονται κατά περίπτωση και προτείνεται η ενσωμάτωση των αναγκαίων ειδικών διατάξεων ελέγχου στο ενιαίο νομοθετικό πλαίσιο για τους επίσημους ελέγχους. Τέλος, το σύστημα βιολογικής παραγωγής αποτελεί μέρος των συστημάτων ποιότητας των γεωργικών προϊόντων της Ένωσης, σε συνδυασμό με τις γεωγραφικές ενδείξεις, τα εγγυημένα παραδοσιακά ιδότυπα προϊόντα και τα προϊόντα των εξόχως απόκεντρων και ορεινών περιοχών της ΕΕ, όπως υπογραμμίζεται στην ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με την πολιτική ποιότητας των γεωργικών προϊόντων και όπως αναφέρεται στον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας[8]. 2. ΑΠΟΤΕΛΕΣΜΑΤΑ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΤΩΝ ΕΠΙΠΤΩΣΕΩΝ 2.1. Διαβουλεύσεις Η υφιστάμενη κατάσταση υποβλήθηκε σε διεξοδική ανάλυση με βάση τις πληροφορίες που συγκεντρώθηκαν κατά τη διάρκεια μιας σειράς ακροάσεων ενδιαφερόμενων φορέων, στις οποίες η Επιτροπή κάλεσε περισσότερους από 70 εμπειρογνώμονες και πανεπιστημιακούς, με σκοπό την εμπεριστατωμένη εξέταση των υφιστάμενων και των μελλοντικών προκλήσεων για τον κλάδο των βιολογικών προϊόντων. Στις αρχές του 2013, η Επιτροπή ξεκίνησε ηλεκτρονική διαβούλευση, στο πλαίσιο της οποίας διαβιβάσθηκαν περίπου 45.000 απαντήσεις στο ερωτηματολόγιο και παρελήφθησαν σχεδόν 1400 παρατηρήσεις. Η πλειονότητα (96%) των απαντήσεων υποβλήθηκαν από πολίτες της Ευρωπαϊκής Ένωσης, ενώ το υπόλοιπο 4% των απαντήσεων απεστάλησαν από ενδιαφερόμενους φορείς. Επιπλέον, στο πλαίσιο αρκετών συνεδριάσεων της συμβουλευτικής ομάδας βιολογικής γεωργίας, οι ενδιαφερόμενοι φορείς του κλάδου έλαβαν ενημέρωση σχετικά με την επανεξέταση και ζητήθηκε η γνώμη τους επί του θέματος. Τα κράτη μέλη, ως αρμόδιες αρχές για την εφαρμογή της νομοθεσίας, τηρούνταν ενήμερα και διατύπωναν τη γνώμη τους σχετικά με τις τεχνικές πτυχές της επανεξέτασης. 2.2. Κύρια αποτελέσματα των διαβουλεύσεων Οι συμμετέχοντες στη δημόσια διαβούλευση εξέφρασαν τις ανησυχίες τους σχετικά με ζητήματα που αφορούν κατά κύριο λόγο το περιβάλλον και την ποιότητα. Διατύπωσαν την επιθυμία για ενίσχυση των ευρωπαϊκών κανόνων σχετικά με τα βιολογικά προϊόντα, καθώς και για την εξασφάλιση ενιαίων κανόνων σχετικά με τα βιολογικά προϊόντα για τους γεωργούς και άλλες επιχειρήσεις σε ολόκληρη την Ένωση. Κατά συνέπεια, στην πλειονότητά τους τάσσονται υπέρ του τερματισμού των εξαιρέσεων από τους κανόνες. Υψηλές προσδοκίες εκφράστηκαν σε σχέση με τα υπολείμματα προϊόντων και ουσιών που δεν επιτρέπεται να χρησιμοποιούνται στη βιολογική παραγωγή. Το λογότυπο βιολογικής παραγωγής της Ευρωπαϊκής Ένωσης χαρακτηρίστηκε εξίσου σημαντικό με τα εθνικά λογότυπα ως μέσο αναγνώρισης των βιολογικών προϊόντων. Στην πλειονότητά τους, οι πολίτες και οι ενδιαφερόμενοι φορείς εμπιστεύονται το σύστημα ελέγχου των βιολογικών προϊόντων, ενώ εκτιμούν παράλληλα ότι επιδέχεται βελτιώσεις, κυρίως με την καθιέρωση ηλεκτρονικής πιστοποίησης. Τάσσονται επίσης υπέρ της ομαδικής πιστοποίησης για τους γεωργούς μικρών εκμεταλλεύσεων. Η ανάγκη βελτίωσης της νομοθεσίας σχετικά με τη βιολογική παραγωγή αναγνωρίζεται ευρέως στον κλάδο των βιολογικών προϊόντων. Επικρατεί επίσης η αντίληψη ότι η βιολογική παραγωγή δεν πρέπει να αποκλίνει από τις αρχές και τους στόχους της και ότι είναι σκόπιμο να καταργηθούν οι εξαιρέσεις από τους κανόνες. 2.3. Εκτίμηση επιπτώσεων Στην εκτίμηση επιπτώσεων συγκρίθηκαν τα ακόλουθα τρία εναλλακτικά σενάρια πολιτικής: – η βελτίωση της ισχύουσας κατάστασης, βάσει βελτιώσεων και καλύτερης επιβολής της κείμενης νομοθεσίας· – η επιλογή με γνώμονα την αγορά, η οποία αποσκοπεί στη διαμόρφωση των αναγκαίων συνθηκών για τη δυναμική ανταπόκριση στις περαιτέρω εξελίξεις της αγοράς με την εφαρμογή περισσότερο ευέλικτων κανόνων. Στην περίπτωση αυτή, οι από μακρού εφαρμοζόμενοι έκτακτοι κανόνες θα ενσωματωθούν στους κανόνες παραγωγής· – η επιλογή με γνώμονα τις αρχές, που στοχεύει στην αναδιάρθρωση της βιολογικής παραγωγής γύρω από τις αρχές της, οι οποίες αναμένεται ότι θα αντικατοπτρίζονται καλύτερα στους κανόνες παραγωγής. Βάσει της επιλογής αυτής καταργούνται οι έκτακτοι κανόνες. Οι τρεις επιλογές πολιτικής υποβλήθηκαν σε εκτίμηση με βάση τις δυνατότητες που παρουσιάζουν για την υλοποίηση των στόχων της ΚΓΠ 2020, την υλοποίηση ειδικών στόχων πολιτικής και επιχειρησιακών στόχων στο πλαίσιο της επανεξέτασης, καθώς και από πλευράς αποτελεσματικότητας και αποδοτικότητας. Σύμφωνα με το σύνολο των κριτηρίων που αξιολογήθηκαν, η επιλογή με γνώμονα τις αρχές αποδίδει καλύτερα, ενώ έπεται η επιλογή με γνώμονα την αγορά και τελευταία ακολουθεί η βελτίωση της υφιστάμενης κατάστασης. Η επιλογή με γνώμονα τις αρχές αναμένεται να αποφέρει τα ακόλουθα αποτελέσματα: – θετική προοπτική για την αγορά, χάρη στην αύξηση της εμπιστοσύνης των καταναλωτών, με πιθανή συνέπεια τη στήριξη των τιμών των βιολογικών προϊόντων και την προσέλκυση νέων φορέων στην αγορά, – συμβολή της άρσης των εξαιρέσεων από τους κανόνες στην ανάπτυξη βιολογικών πρώτων υλών, ιδίως σπόρων, – ενίσχυση της ελκυστικότητας του κλάδου λόγω της εφαρμογής σαφέστερων και απλούστερων κανόνων παραγωγής, – εξασφάλιση περισσότερο ισότιμων όρων ανταγωνισμού ανταγωνισμού ως αποτέλεσμα της ισχυρότερης εναρμόνισης, των απλούστερων και σαφέστερων κανόνων και της μεταστροφής από την απαίτηση για ισοδυναμία στην απαίτηση για συμμόρφωση όσον αφορά την αναγνώριση των φορέων ελέγχου σε τρίτες χώρες, – τόνωση της εμπιστοσύνης των καταναλωτών με την εφαρμογή βελτιωμένου συστήματος ελέγχου και εναρμονισμένων κανόνων παραγωγής, στους οποίους λαμβάνονται υπόψη οι διαμορφούμενες κοινωνιακές ανησυχίες (σύστημα περιβαλλοντικής διαχείρισης για τους μεταποιητές και τους εμπόρους, καλή μεταχείριση των ζώων), – προσδοκώμενη βελτίωση της αποτελεσματικότητας και της αποδοτικότητας των ελέγχων μέσω προσέγγισης που βασίζεται στους κινδύνους, η οποία αναμένεται επίσης να συμβάλει στην καταπολέμηση της απάτης εάν συνδυαστεί με την εφαρμογή ενός πιο αξιόπιστου καθεστώτος εισαγωγών, – ανάδειξη των θετικών περιβαλλοντικών επιπτώσεων που συνδέονται με τη βιολογική παραγωγή μέσω της κατάργησης των έκτακτων κανόνων, – καλύτερη μεταχείριση των ζώων μέσω της κατάργησης των εξαιρέσεων. Από την εκτίμηση των επιπτώσεων προέκυψε ως προτιμώμενη η επιλογή με γνώμονα τις αρχές, σε συνδυασμό με προτεινόμενες βελτιώσεις της ισχύουσας κατάστασης και με ορισμένες επιμέρους επιλογές. Ιδιαίτερη προσοχή δόθηκε στην απλούστευση καθ’ όλη τη διάρκεια της διαδικασίας. Η προτιμώμενη επιλογή: – θα αποσαφηνίσει τις διατάξεις που αφορούν το πεδίο εφαρμογής, τους κανόνες παραγωγής, την επισήμανση και τους ελέγχους, – θα άρει αναποτελεσματικές διατάξεις, – θα περιορίσει την ευχέρεια των κρατών μελών να εγκρίνουν παρεκκλίσεις από τους κανόνες, – θα απλουστεύσει το καθεστώς εισαγωγών, – θα απλουστεύσει τις απαιτήσεις για τους γεωργούς μικρών εκμεταλλεύσεων, ιδίως με την καθιέρωση της ομαδικής πιστοποίησης. Όσον αφορά τις διοικητικές δαπάνες, η παρούσα πρόταση θα έχει ως αποτέλεσμα την κατάργηση των 37 από τις 135 ισχύουσες υποχρεώσεις παροχής πληροφοριών που επιβάλλονται στις επιχειρήσεις βιολογικής παραγωγής και στις αρμόδιες διοικητικές αρχές του κλάδου. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ 3.1. Συνοπτική περιγραφή της προτεινόμενης δράσης Στη βιολογική παραγωγή πρέπει να συνεχίσει να τηρείται ένα σύνολο αρχών που αντικατοπτρίζουν πιστά τις προσδοκίες των καταναλωτών. Συγκεκριμένοι κανόνες παραγωγής παρουσιάζονται συγκεντρωμένοι σε παράρτημα της πρότασης κανονισμού, και με τον τρόπο αυτό αντιμετωπίζεται το πρόβλημα της αναγνωσιμότητας. Οι κανόνες παραγωγής ενισχύονται και εναρμονίζονται καθώς αίρονται οι εξαιρέσεις, εκτός από τις περιπτώσεις καταστροφών, όπου απαιτούνται προσωρινά μέτρα για να συνεχιστεί ή να ξαναρχίσει η βιολογική παραγωγή. Η συνολική διαχείριση των βιολογικών γεωργικών εκμεταλλεύσεων πρέπει να πληροί τις απαιτήσεις που διέπουν τη βιολογική παραγωγή, και δεν είναι πλέον, κατ’ αρχήν, δυνατή η αναδρομική αναγνώριση της περιόδου μετατροπής. Τα γεωργικά συστατικά που χρησιμοποιούνται στη σύνθεση των βιολογικών μεταποιημένων προϊόντων πρέπει να είναι αποκλειστικά και μόνον βιολογικής προέλευσης. Εξαιρουμένων των πολύ μικρών επιχειρήσεων, οι επιχειρήσεις βιολογικής παραγωγής, πλην των γεωργών ή των επιχειρήσεων που παράγουν φύκια ή ζώα υδατοκαλλιέργειας, υποχρεούνται να αναπτύξουν κατάλληλο σύστημα για τη βελτίωση των περιβαλλοντικών τους επιδόσεων. Η βελτίωση του συστήματος ελέγχου επιτυγχάνεται με την ενοποίηση όλων των σχετικών διατάξεων σε ενιαίο νομοθετικό κείμενο στο πλαίσιο της πρότασης της Επιτροπής για κανονισμό σχετικά με τους επίσημους ελέγχους καθώς και με άλλες επίσημες δραστηριότητες στον κλάδο των τροφίμων και των ζωοτροφών. Κατά συνέπεια, οι επιχειρήσεις, οι αρμόδιες αρχές, οι αρχές και οι φορείς ελέγχου δεν θα χρειαστεί πλέον να βασίζονται σε δύο διαφορετικά νομοθετικά κείμενα για τις διατάξεις που αφορούν τους ελέγχους. Η ελεγξιμότητα ενισχύεται με την αποσαφήνιση, την απλούστευση και την εναρμόνιση των κανόνων παραγωγής και την κατάργηση μιας σειράς επιτρεπτών εξαιρέσεων από τους εν λόγω κανόνες. Με την πρόταση επιδιώκεται να αρθεί η δυνατότητα απαλλαγής που ισχύει για ορισμένους τύπους επιχειρήσεων λιανικού εμπορίου βάσει του κανονισμού (ΕΚ) αριθ. 834/2007 και η οποία οδήγησε σε διαφορετικές ερμηνείες και πρακτικές μεταξύ των κρατών μελών, ενώ κατέστησε δυσχερέστερα τα καθήκοντα διαχείρισης, εποπτείας και ελέγχου. Η προσέγγιση των επίσημων ελέγχων με βάση τους κινδύνους ενισχύεται, καθώς καταργείται η απαίτηση υποχρεωτικής ετήσιας εξακρίβωσης της συμμόρφωσης όλων των επιχειρήσεων που προβλέπεται στον κανονισμό (ΕΚ) αριθ. 834/2007. Η διάταξη αυτή θα καταστήσει δυνατή την προσαρμογή της συχνότητας των ελέγχων, μέσω κατ’ εξουσιοδότηση πράξεων που θα εκδοθούν δυνάμει του κανονισμού (ΕΕ) αριθ. XX/XXX (κανονισμός για τους επίσημους ελέγχους), ούτως ώστε οι επιχειρήσεις με προφίλ χαμηλού κινδύνου να υποβάλλονται σε φυσικούς ελέγχους λιγότερο από μία φορά ετησίως ή/και να υπόκεινται σε μειωμένο ετήσιο αριθμό φυσικών ελέγχων, ενώ οι έλεγχοι θα εστιάζονται περισσότερο σε επιχειρήσεις με προφίλ υψηλότερου κινδύνου. Με τον τρόπο αυτό θα επιτευχθεί καλύτερη εξισορρόπηση των ελεγκτικών πιέσεων που ασκούνται στις επιχειρήσεις, καθώς θα επέλθει μείωση του φόρτου που επωμίζονται οι επιχειρήσεις με αποδεδειγμένο ιστορικό επιδόσεων συμμόρφωσης προς τους κανόνες, και θα επιτευχθεί αποτελεσματικότερη και αποδοτικότερη χρήση των πόρων από τις αρμόδιες αρχές, τις αρχές και τους φορείς ελέγχου. Θεσπίζονται ειδικές διατάξεις για την αύξηση της διαφάνειας όσον αφορά τα τέλη που εισπράττονται για τους ελέγχους, και ενισχύονται οι διατάξεις που συνδέονται με τη δημοσίευση των επιχειρήσεων και με την παροχή πληροφοριών για την κατάσταση πιστοποίησής τους. Καθιερώνεται σύστημα ομαδικής πιστοποίησης για τις μικρές γεωργικές εκμεταλλεύσεις στην Ένωση, με σκοπό τη μείωση των δαπανών ελέγχου και πιστοποίησης και του συναφούς διοικητικού φόρτου, την ενίσχυση των τοπικών δικτύων, τη συμβολή στην εξασφάλιση βελτιωμένων δυνατοτήτων εμπορικής διάθεσης και τη διασφάλιση ισότιμων όρων ανταγωνισμού με επιχειρήσεις τρίτων χωρών. Εισάγονται διατάξεις ειδικά για τους σκοπούς της ενισχυμένης ιχνηλασιμότητας και της καταπολέμησης της απάτης: δεν επιτρέπεται ο έλεγχος των επιχειρήσεων από διαφορετικές αρχές ελέγχου ή φορείς ελέγχου για την ίδια ομάδα προϊόντων στα διάφορα στάδια της αλυσίδας βιολογικής παραγωγής. Θεσπίζονται επίσης συγκεκριμένες διατάξεις για την εναρμόνιση των μέτρων που πρέπει να λαμβάνονται σε περίπτωση ανίχνευσης μη επιτρεπόμενων προϊόντων ή ουσιών. Στο πλαίσιο αυτό, υπάρχουν ενδεχομένως περιπτώσεις στις οποίες οι γεωργοί δεν μπορούν να διαθέσουν τα προϊόντα τους στην αγορά ως βιολογικά, λόγω της ακούσιας παρουσίας μη επιτρεπόμενων προϊόντων ή ουσιών. Η Επιτροπή μπορεί να επιτρέπει στα κράτη μέλη να χορηγούν εθνικές ενισχύσεις για την αντιστάθμιση των ζημιών στις περιπτώσεις αυτές. Επίσης, τα κράτη μέλη μπορούν να χρησιμοποιούν τα μέσα της Κοινής Γεωργικής Πολιτικής για την κάλυψη μέρους ή του συνόλου των ζημιών αυτών. Τέλος, στην πρόταση καθορίζονται τα μέτρα που πρέπει να λαμβάνονται σε ολόκληρη την Ένωση για τις ίδιες ευρείες κατηγορίες μη συμμόρφωσης, με στόχους τη διασφάλιση ισότιμων όρων ανταγωνισμού στη μεταχείριση των επιχειρήσεων, την εύρυθμη λειτουργία της εσωτερικής αγοράς και τη διατήρηση της εμπιστοσύνης των καταναλωτών, χωρίς ωστόσο να προδικάζεται ο καθορισμός των κυρώσεων που εμπίπτει στο πεδίο αρμοδιοτήτων των κρατών μελών. Το καθεστώς εμπορικών συναλλαγών προσαρμόζεται αναλόγως με σκοπό τη βελτίωση των όρων ανταγωνισμού μεταξύ των επιχειρήσεων βιολογικής παραγωγής της Ευρωπαϊκής Ένωσης και των τρίτων χωρών και την καλύτερη εξασφάλιση της εμπιστοσύνης των καταναλωτών. Η δυνατότητα σύναψης συμφωνιών ισοδυναμίας με τρίτες χώρες διατηρείται, ενώ το σύστημα μονομερούς ισοδυναμίας καταργείται σταδιακά. Προτείνεται η προοδευτική μετάβαση από το καθεστώς που απαιτεί την αναγνώριση των φορέων ελέγχου στο καθεστώς που απαιτεί τη συμμόρφωσή τους. 3.2. Νομική βάση Άρθρο 42 πρώτο εδάφιο και άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης. 3.3. Αρχές της επικουρικότητας και της αναλογικότητας Αντικείμενο της πρότασης είναι η επανεξέταση του υφιστάμενου συστήματος ποιότητας που θεσπίστηκε στο πλαίσιο της ΚΓΠ. Η παραγωγή και η εμπορική διάθεση γεωργικών προϊόντων και τροφίμων στην αγορά της Ευρωπαϊκής Ένωσης, καθώς και η εξασφάλιση της εύρυθμης λειτουργίας της εσωτερικής αγοράς βιολογικών προϊόντων, αποτελούν ζητήματα συντρέχουσας αρμοδιότητας της Ένωσης και των κρατών μελών. Ως μέρος της συνολικής ΚΓΠ, για τη διασφάλιση της ομαλής ανάπτυξης της ενιαίας αγοράς, η λειτουργία ενός συστήματος βιολογικών προϊόντων που θα καλύπτει ολόκληρη την Ένωση είναι αποδοτικότερη από ό,τι 28 διαφορετικά συστήματα. Επιπλέον, καθιστά δυνατή την άσκηση ισχυρότερης και πιο συνεκτικής εμπορικής πολιτικής έναντι παγκόσμιων εμπορικών εταίρων, ιδίως με την ενίσχυση της διαπραγματευτικής ισχύος της Ένωσης. Η πρόταση συνεπάγεται την περαιτέρω εναρμόνιση στους ακόλουθους τομείς: – μειώνεται η ευχέρεια που διαθέτουν επί του παρόντος τα κράτη μέλη για την εκχώρηση εξαιρέσεων από τους κανόνες, η οποία έχει ως αποτέλεσμα τον αθέμιτο ανταγωνισμό μεταξύ των επιχειρήσεων, τον κίνδυνο απώλειας της εμπιστοσύνης των καταναλωτών, την πολύπλοκη νομοθεσία και τη δημιουργία διαφόρων εμπορικών προβλημάτων (δυσκολίες στην επιβολή συμμόρφωσης)· – το γεγονός ότι η αντιμετώπιση του ίδιου προβλήματος μη συμμόρφωσης προς τη νομοθεσία της ΕΕ για τα βιολογικά προϊόντα διαφοροποιείται μεταξύ των κρατών μελών αποτελεί πρόβλημα που συνεπάγεται τον αθέμιτο ανταγωνισμό και την αναποτελεσματική λειτουργία της ενιαίας αγοράς. 3.4. Επιλογή νομικών μέσων Το προτεινόμενο μέσο είναι ο κανονισμός, διότι έχει αποδειχθεί ότι οι ισχύουσες διατάξεις παρέχουν το κατάλληλο πλαίσιο για τα κράτη μέλη· η χρήση άλλου είδους μέτρου δεν θα ήταν σκόπιμη. Με την οδηγία θα προβλέπονταν πιο ευέλικτοι κανόνες, με πιθανή συνέπεια τον αθέμιτο ανταγωνισμό μεταξύ των επιχειρήσεων και παράλληλα τη σύγχυση και παραπλάνηση των καταναλωτών. Ο κανονισμός παρέχει συνεκτική προσέγγιση για τα κράτη μέλη και μειώνει τον διοικητικό φόρτο, διότι οι επιχειρήσεις οφείλουν να συμμορφωθούν προς μια ενιαία δέσμη κανόνων. Τα «ήπια» νομοθετικά μέσα, όπως οι κατευθυντήριες γραμμές, δεν κρίνονται επαρκή για την αντιμετώπιση των διαφορών που προκύπτουν από την ερμηνεία και την εφαρμογή των κανόνων, δεδομένου και του διεθνούς πλαισίου. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Βάσει της πρότασης διατίθεται προϋπολογισμός για τη λήψη μέτρων τεχνικής βοήθειας. Αναλυτικά στοιχεία σχετικά με τις δημοσιονομικές επιπτώσεις είναι διαθέσιμα στο νομοθετικό δημοσιονομικό δελτίο. 5. ΠΡΟΑΙΡΕΤΙΚΑ ΣΤΟΙΧΕΙΑ: ΑΠΛΟΥΣΤΕΥΣΗ Στην πρόταση προβλέπονται απλουστεύσεις και αποσαφηνίσεις, ενώ καλύπτονται επίσης αρκετά κενά στη νομοθεσία. Πρόκειται συγκεκριμένα για την κατάργηση των 37 από τις 135 ισχύουσες υποχρεώσεις που περιλαμβάνονται στη νομοθεσία σχετικά με τη βιολογική γεωργία και κτηνοτροφία. Η πρόταση συνεπάγεται σημαντική μείωση του διοικητικού φόρτου. Οι κατ’ εξουσιοδότηση πράξεις που απορρέουν από την πρόταση θα καταρτιστούν σύμφωνα με τις ίδιες αρχές. Όσον αφορά τους κανόνες παραγωγής, η πρόταση επιφέρει σε μεγάλο βαθμό απλουστεύσεις για τις επιχειρήσεις και τις εθνικές διοικητικές αρχές, με περιορισμό της ευχέρειας των κρατών μελών να εκχωρούν εξαιρέσεις. Καταργούνται αρκετές αναποτελεσματικές διατάξεις και συγκεκριμένα ενισχύεται η προσέγγιση των ελέγχων βάσει των κινδύνων. Από πλευράς εισαγωγών, το καθεστώς συμμόρφωσης που απαιτείται για τους φορείς ελέγχου θα διευκολύνει τη διαχείριση για τους παραγωγούς, τους φορείς ελέγχου και την Επιτροπή. Απλούστευση σε σημαντικό βαθμό εξασφαλίζεται για τους γεωργούς μικρών εκμεταλλεύσεων με την ομαδική πιστοποίηση, η οποία συνεπάγεται περισσότερο αναλογικές απαιτήσεις ελέγχου και τήρησης μητρώων. Με την πρόταση επιδιώκεται να καταστεί η νομοθεσία περισσότερο εύχρηστη. Ειδικότερα, οι γενικοί κανόνες παραγωγής διατηρούνται στο κείμενο του κανονισμού, ενώ οι ειδικοί κανόνες βιολογικής παραγωγής περιλαμβάνονται σε παράρτημα του κανονισμού. 6. ΕΝΑΡΜΟΝΙΣΗ Το 2010, η Επιτροπή εξέδωσε την πρόταση κανονισμού COM(2010) 759 για την εναρμόνιση του κανονισμού (ΕΚ) αριθ. 834/2007 του Συμβουλίου με τη Συνθήκη της Λισαβόνας. Η διεξοδική συζήτηση που πραγματοποιήθηκε στο πλαίσιο των τριμερών διαλόγων το 2011 και 2012 οδήγησε ουσιαστικά σε πάγωμα της πρότασης εναρμόνισης. Στην παρούσα πρόταση ενσωματώνονται τα απαραίτητα στοιχεία της πρότασης εναρμόνισης, συμπεριλαμβανομένης της αρχιτεκτονικής των νομικών διατάξεων υπό τη μορφή βασικής πράξης, κατ’ εξουσιοδότηση πράξεων και εκτελεστικών πράξεων. Ως εκ τούτου, η πρόταση κανονισμού COM(2010) 759 θα αποσυρθεί ως άνευ αντικειμένου. 2014/0100 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη βιολογική παραγωγή και την επισήμανση των βιολογικών προϊόντων, την τροποποίηση του κανονισμού (ΕΕ) αριθ. XXX/XXX του Ευρωπαϊκού Κοινοβουλίου και του Συμβουλίου [κανονισμός για τους επίσημους ελέγχους] και την κατάργηση του κανονισμού (ΕΚ) αριθ. 834/2007 του Συμβουλίου ΤΟ ΕΥΡΩΠΑΙΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 42 πρώτο εδάφιο και το άρθρο 43 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής[9], Έχοντας υπόψη τη γνωμοδότηση της Επιτροπής των Περιφερειών[10], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η βιολογική παραγωγή είναι ένα συνολικό σύστημα διαχείρισης των γεωργικών εκμεταλλεύσεων και της παραγωγής τροφίμων, το οποίο συνδυάζει βέλτιστες πρακτικές για το περιβάλλον και την αλλαγή του κλίματος, υψηλό βαθμό βιοποικιλότητας, τη διατήρηση των φυσικών πόρων, την εφαρμογή υψηλού επιπέδου προτύπων στη μεταχείριση των ζώων και προτύπων παραγωγής που ανταποκρίνονται στη ζήτηση, από αυξανόμενο αριθμό καταναλωτών, προϊόντων που παράγονται με φυσικές ουσίες και διεργασίες. Ως εκ τούτου, η βιολογική παραγωγή επιτελεί διττό κοινωνιακό ρόλο, αφενός τροφοδοτώντας μια συγκεκριμένη αγορά που καλύπτει την καταναλωτική ζήτηση βιολογικών προϊόντων και, αφετέρου, προσφέροντας δημόσια διαθέσιμα αγαθά που συμβάλλουν στην προστασία του περιβάλλοντος, στην καλή μεταχείριση των ζώων και στην αγροτική ανάπτυξη. (2) Η τήρηση υψηλών προτύπων στους τομείς της υγείας, του περιβάλλοντος και της καλής μεταχείρισης των ζώων στο πλαίσιο της παραγωγής βιολογικών προϊόντων είναι συνυφασμένη με την υψηλή ποιότητα των εν λόγω προϊόντων. Όπως υπογραμμίζεται στην ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με την πολιτική ποιότητας των γεωργικών προϊόντων[11], η βιολογική παραγωγή αποτελεί μέρος των συστημάτων ποιότητας των γεωργικών προϊόντων της Ένωσης, σε συνδυασμό με τις γεωγραφικές ενδείξεις, τα εγγυημένα παραδοσιακά ιδιότυπα προϊόντα και τα προϊόντα των εξόχως απόκεντρων και περιοχών της Ένωσης, όπως ορίζεται στον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου[12] και στον κανονισμό (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου[13], αντίστοιχα. Υπό την έννοια αυτή, η βιολογική παραγωγή επιδιώκει τους ίδιους στόχους στο πλαίσιο της κοινής γεωργικής πολιτικής («ΚΓΠ»), οι οποίοι ενέχονται στο σύνολο των συστημάτων ποιότητας των γεωργικών προϊόντων της Ένωσης. (3) Συγκεκριμένα, οι στόχοι της πολιτικής για τη βιολογική παραγωγή είναι ενσωματωμένοι στους στόχους της ΚΓΠ, εξασφαλίζοντας στους γεωργούς ικανοποιητική απόδοση για τη συμμόρφωσή τους με τους κανόνες βιολογικής παραγωγής. Επιπλέον, η αυξανόμενη ζήτηση βιολογικών προϊόντων από τους καταναλωτές δημιουργεί τις συνθήκες για την περαιτέρω ανάπτυξη και διεύρυνση της αγοράς των εν λόγω προϊόντων και, επομένως, για την αύξηση των εσόδων των γεωργών που δραστηριοποιούνται στον κλάδο της βιολογικής παραγωγής. (4) Επιπροσθέτως, η βιολογική παραγωγή είναι ένα σύστημα το οποίο συμβάλλει στην ενσωμάτωση απαιτήσεων προστασίας του περιβάλλοντος στην ΚΓΠ και προωθεί την αειφόρο γεωργική παραγωγή. Αυτός είναι ο λόγος για τον οποίο θεσπίστηκαν μέτρα χρηματοδοτικής στήριξης της βιολογικής παραγωγής στο πλαίσιο της ΚΓΠ, πιο πρόσφατα με τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου[14], και ενισχύθηκαν ιδίως στην πρόσφατη μεταρρύθμιση του νομικού πλαισίου για την πολιτική αγροτικής ανάπτυξης, όπως καθιερώθηκε με τον κανονισμό (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου[15]. (5) Η βιολογική παραγωγή συμβάλλει επίσης στην επίτευξη των στόχων περιβαλλοντικής πολιτικής της Ένωσης, ιδίως των στόχων της στρατηγικής της ΕΕ για τη βιοποικιλότητα με ορίζοντα το 2020[16], των στόχων της ανακοίνωσης σχετικά με την πράσινη υποδομή[17], των στόχων της θεματικής στρατηγικής για την προστασία του εδάφους[18] και της περιβαλλοντικής νομοθεσίας, όπως οι οδηγίες για τα πτηνά[19] και τους οικοτόπους[20], των στόχων της οδηγίας για τη νιτρορύπανση[21], της οδηγίας πλαισίου για τα ύδατα[22], της οδηγίας για τα εθνικά ανώτατα όρια εκπομπών[23] και της οδηγίας για την ορθολογική χρήση των γεωργικών φαρμάκων[24]. (6) Ενόψει της επίτευξης των στόχων της πολιτικής της Ένωσης για τη βιολογική παραγωγή, το νομικό πλαίσιο που θεσπίστηκε για την εφαρμογή της εν λόγω πολιτικής πρέπει να αποσκοπεί στη διασφάλιση του υγιούς ανταγωνισμού και της εύρυθμης λειτουργίας της εσωτερικής αγοράς βιολογικών προϊόντων, καθώς και στη διατήρηση και τη δικαίωση της εμπιστοσύνης των καταναλωτών στα προϊόντα με ετικέτα που δηλώνει ότι είναι βιολογικά. Θα πρέπει επιπλέον να έχει ως στόχο τη δημιουργία των συνθηκών εκείνων που θα επιτρέψουν στη συγκεκριμένη πολιτική να προοδεύσει ανάλογα με την εξέλιξη της παραγωγής και της αγοράς. (7) Στις προτεραιότητες πολιτικής της στρατηγικής «Ευρώπη 2020» που καθορίζονται στην ανακοίνωση της Επιτροπής με τίτλο «Ευρώπη 2020: στρατηγική για έξυπνη, διατηρήσιμη και χωρίς αποκλεισμούς ανάπτυξη»[25] συγκαταλέγονται οι στόχοι της ανάπτυξης μιας ανταγωνιστικής οικονομίας που βασίζεται στη γνώση και την καινοτομία, της ενίσχυσης μιας οικονομίας με υψηλό ποσοστό απασχόλησης που εξασφαλίζει κοινωνική και εδαφική συνοχή και της στήριξης της μετάβασης προς μια οικονομία αποδοτικής χρησιμοποίησης των πόρων και χαμηλών εκπομπών άνθρακα. Κατά συνέπεια, η πολιτική για τη βιολογική παραγωγή πρέπει να παρέχει στις επιχειρήσεις τα κατάλληλα εργαλεία για την καλύτερη ταυτοποίηση και προώθηση των προϊόντων τους, προστατεύοντας ταυτοχρόνως τις εν λόγω επιχειρήσεις από αθέμιτες πρακτικές. (8) Δεδομένης της δυναμικής εξέλιξης του τομέα των βιολογικών προϊόντων, στον κανονισμό (ΕΚ) αριθ. 834/2007[26] του Συμβουλίου αναγνωρίστηκε η ανάγκη μελλοντικής επανεξέτασης των ενωσιακών κανόνων για τη βιολογική παραγωγή, με συνεκτίμηση της πείρας που θα έχει αποκτηθεί από την εφαρμογή αυτών των κανόνων. Τα αποτελέσματα της εν λόγω επανεξέτασης που διενήργησε η Επιτροπή καταδεικνύουν ότι το νομικό πλαίσιο της Ένωσης που διέπει τη βιολογική παραγωγή θα πρέπει να βελτιωθεί ώστε να προβλεφθούν κανόνες οι οποίοι να ανταποκρίνονται στις υψηλές προσδοκίες των καταναλωτών και να εγγυώνται επαρκή σαφήνεια για τους αποδέκτες τους. Ως εκ τούτου, κρίνεται σκόπιμη η κατάργηση του κανονισμού (ΕΚ) αριθ. 834/2007 και η αντικατάστασή του με νέο κανονισμό. (9) Η πείρα που έχει αποκτηθεί μέχρι στιγμής από την εφαρμογή του κανονισμού (ΕΚ) αριθ. 834/2007 αναδεικνύει την ανάγκη να καθοριστούν με σαφήνεια τα προϊόντα στα οποία εφαρμόζεται ο συγκεκριμένος κανονισμός. Πρωτίστως, θα πρέπει να καλύπτει τα γεωργικά προϊόντα, συμπεριλαμβανομένων των προϊόντων υδατοκαλλιέργειας, τα οποία παρατίθενται στο παράρτημα I της Συνθήκης για τη λειτουργία της Ευρωπαϊκής Ένωσης («η Συνθήκη»). Επιπλέον, θα πρέπει να καλύπτει μεταποιημένα γεωργικά προϊόντα για χρήση ως τρόφιμα ή ζωοτροφές, δεδομένου ότι η διάθεση των εν λόγω προϊόντων στην αγορά ως βιολογικών παρέχει μείζονες δυνατότητες εμπορικής διάθεσης των γεωργικών προϊόντων και διασφαλίζει την προβολή στους καταναλωτές της βιολογικής προέλευσης των γεωργικών προϊόντων από τα οποία μεταποιούνται. Ομοίως, ο εν λόγω κανονισμός θα πρέπει να καλύπτει και ορισμένα άλλα προϊόντα που συνδέονται με τα γεωργικά προϊόντα κατά τρόπο παρεμφερή με τα μεταποιημένα γεωργικά προϊόντα, διότι τα άλλα αυτά προϊόντα είτε προσφέρουν μείζονα δυνατότητα εμπορικής διάθεσης των γεωργικών προϊόντων είτε συνιστούν αναπόσπαστο μέρος της παραγωγικής διαδικασίας. Τέλος, στο πεδίο εφαρμογής του ίδιου κανονισμού πρέπει να εμπίπτει και το θαλάσσιο άλας, διότι παράγεται με την εφαρμογή τεχνικών φυσικής παραγωγής και η παραγωγή του συμβάλλει στην ανάπτυξη αγροτικών περιοχών: συνεπώς εντάσσεται στους στόχους του εν λόγω κανονισμού. Για λόγους σαφήνειας, τα προαναφερόμενα «άλλα προϊόντα» τα οποία δεν περιλαμβάνονται στο παράρτημα I της Συνθήκης ενδείκνυται να παρατίθενται σε παράρτημα του παρόντος κανονισμού. (10) Για τη συμπλήρωση ή την τροποποίηση ορισμένων μη ουσιωδών στοιχείων του παρόντος κανονισμού, θα πρέπει να εξουσιοδοτηθεί η Επιτροπή να εκδίδει πράξεις κατά το άρθρο 290 της Συνθήκης. Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις κατά τη διάρκεια των προπαρασκευαστικών εργασιών, μεταξύ άλλων και σε επίπεδο εμπειρογνωμόνων. Κατά την προετοιμασία και τη σύνταξη κατ’ εξουσιοδότηση πράξεων, η Επιτροπή θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (11) Προκειμένου να λαμβάνονται υπόψη νέες μέθοδοι παραγωγής, νέα υλικά ή διεθνείς δεσμεύσεις, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις για την τροποποίηση του καταλόγου «άλλων προϊόντων» που εμπίπτουν στο πεδίο εφαρμογής του παρόντος κανονισμού. Μόνο τα προϊόντα που είναι στενά συνδεδεμένα με γεωργικά προϊόντα θα πρέπει να είναι επιλέξιμα να συμπεριληφθούν στον συγκεκριμένο κατάλογο. (12) Λόγω του τοπικού χαρακτήρα των επιχειρήσεων ομαδικής εστίασης, τα μέτρα που λαμβάνουν τα κράτη μέλη και τα ιδιωτικά συστήματα στον εν λόγω κλάδο θεωρούνται επαρκή για τη διασφάλιση της λειτουργίας της ενιαίας αγοράς. Συνεπώς, τα τρόφιμα που παρασκευάζονται σε εγκαταστάσεις ομαδικής εστίασης δεν θα πρέπει να υπόκεινται στις διατάξεις του παρόντος κανονισμού. Ομοίως, οι μη εκτρεφόμενοι ιχθύες και τα θηράματα δεν θα πρέπει να καλύπτονται από τον παρόντα κανονισμό, δεδομένου ότι δεν είναι δυνατόν να ελεγχθεί πλήρως η παραγωγική διαδικασία. (13) Ερευνητικά έργα έχουν καταδείξει ότι η εμπιστοσύνη των καταναλωτών είναι καίριας σημασίας για την αγορά των βιολογικών τροφίμων. Σε μακροπρόθεσμο ορίζοντα, κανόνες που δεν είναι αξιόπιστοι ενδέχεται να θέσουν σε κίνδυνο την εμπιστοσύνη του κοινού και να οδηγήσουν σε αδυναμία της αγοράς. Για τον λόγο αυτό, η βιώσιμη ανάπτυξη της βιολογικής παραγωγής στην Ένωση είναι σκόπιμο να βασίζεται σε ορθούς κανόνες παραγωγής, εναρμονισμένους σε επίπεδο Ένωσης. Επιπροσθέτως, οι εν λόγω κανόνες παραγωγής θα πρέπει να ανταποκρίνονται στις προσδοκίες των επιχειρήσεων και των καταναλωτών όσον αφορά την ποιότητα των βιολογικών προϊόντων και τη συμμόρφωση με τις αρχές και τους κανόνες που προβλέπονται στον παρόντα κανονισμό. (14) Ο παρών κανονισμός είναι σκόπιμο να εφαρμόζεται με την επιφύλαξη της συναφούς νομοθεσίας, για παράδειγμα στους τομείς της ασφάλειας της τροφικής αλυσίδας, της υγείας και της καλής μεταχείρισης των ζώων, της υγείας των φυτών, του φυτικού αναπαραγωγικού υλικού, της επισήμανσης και του περιβάλλοντος. Ειδικότερα, όσον αφορά την έγκριση προϊόντων και ουσιών που επιτρέπεται να χρησιμοποιούνται για την παραγωγή βιολογικών προϊόντων, είναι σημαντικό να υπογραμμιστεί ότι τα εν λόγω προϊόντα και ουσίες πρέπει να εγκρίνονται πρωτίστως σε ενωσιακό επίπεδο. Ως εκ τούτου, ο παρών κανονισμός πρέπει να εφαρμόζεται με την επιφύλαξη άλλων ειδικών διατάξεων της Ένωσης σχετικά με την έγκριση και τη διάθεση στην αγορά των συγκεκριμένων προϊόντων και ουσιών. (15) Καταρχήν, οι γενικοί κανόνες παραγωγής του παρόντος κανονισμού θα πρέπει να περιλαμβάνουν απαγόρευση της χρήσης ιονίζουσας ακτινοβολίας και γενετικά τροποποιημένων οργανισμών (ΓΤΟ) και προϊόντων που παράγονται από ή με τη χρήση ΓΤΟ. Δεδομένων των εντεινόμενων ανησυχιών των καταναλωτών σχετικά με τις περιβαλλοντικές επιπτώσεις της μεταποίησης και μεταφοράς τροφίμων, οι επιχειρήσεις βιολογικής παραγωγής, πλην των γεωργών και των επιχειρήσεων που παράγουν φύκια ή ζώα υδατοκαλλιέργειας θα πρέπει να υπόκεινται στην υποχρέωση διαχείρισης των περιβαλλοντικών τους επιδόσεων βάσει εναρμονισμένου συστήματος. Προκειμένου να επιτευχθεί ο στόχος της ελαχιστοποίησης της κανονιστικής επιβάρυνσης για τις πολύ μικρές επιχειρήσεις, κατά τον ορισμό της σύστασης 2003/361/ΕΚ[27] της Επιτροπής, που συμμετέχουν στη βιολογική παραγωγή, κρίνεται αναγκαία η εξαίρεση των επιχειρήσεων αυτών από την παρούσα απαίτηση. Για την εξασφάλιση της ορθής εφαρμογής των γενικών κανόνων παραγωγής, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά τον καθορισμό των κριτηρίων τα οποία πρέπει να πληροί το σύστημα περιβαλλοντικής διαχείρισης. (16) Ο κίνδυνος μη συμμόρφωσης με τους κανόνες βιολογικής παραγωγής θεωρείται υψηλότερος σε γεωργικές εκμεταλλεύσεις που περιλαμβάνουν μονάδες των οποίων η διαχείριση δεν διέπεται από κανόνες βιολογικής παραγωγής. Ως εκ τούτου, μετά την παρέλευση της δέουσας περιόδου μετατροπής, η διαχείριση όλων των γεωργικών εκμεταλλεύσεων στην Ένωση που στρέφονται στη βιολογική παραγωγή θα πρέπει να συνάδει πλήρως με τις απαιτήσεις που εφαρμόζονται στη βιολογική παραγωγή. Ενδείκνυται οι βιολογικές γεωργικές εκμεταλλεύσεις να υπόκεινται στην ίδια περίοδο μετατροπής σε όλα τα κράτη μέλη, ανεξαρτήτως εάν έχουν υπαχθεί κατά το παρελθόν σε γεωργοπεριβαλλοντικά μέτρα με τη στήριξη ενωσιακών πόρων. Ωστόσο, δεν απαιτείται περίοδος μετατροπής στην περίπτωση γαιών σε αγρανάπαυση. Προκειμένου να διασφαλιστεί η ποιότητα, η ιχνηλασιμότητα και η συμμόρφωση με τις διατάξεις του παρόντος κανονισμού και η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις όσον αφορά τη θέσπιση κανόνων για τη συμπλήρωση των γενικών κανόνων μετατροπής ή για τη συμπλήρωση και τροποποίηση των ειδικών κανόνων μετατροπής. (17) Θα πρέπει να καθοριστούν ειδικοί κανόνες παραγωγής τόσο για τη φυτική και ζωική παραγωγή όσο και για την παραγωγή από υδατοκαλλιέργειες, στους οποίους θα συμπεριλαμβάνονται κανόνες για τη συλλογή άγριων φυτών και φυκιών, καθώς και κανόνες για την παραγωγή μεταποιημένων τροφίμων και ζωοτροφών, συμπεριλαμβανομένων του οίνου και της μαγιάς, ώστε να εξασφαλιστούν η εναρμόνιση και η τήρηση των στόχων και των αρχών της βιολογικής παραγωγής. (18) Λαμβανομένου υπόψη ότι η βιολογική φυτική παραγωγή βασίζεται στη θρέψη των φυτών κατ’ εξοχήν μέσω του εδαφικού οικοσυστήματος, δεν θα πρέπει να επιτρέπεται η υδροπονική παραγωγή. Επιπλέον, η βιολογική φυτική παραγωγή θα πρέπει να συνεπάγεται την εφαρμογή τεχνικών παραγωγής που αποτρέπουν ή ελαχιστοποιούν τη συμβολή στη μόλυνση του περιβάλλοντος. (19) Όσον αφορά τη διαχείριση και τη λίπανση του εδάφους, είναι σκόπιμο να καθοριστούν οι προϋποθέσεις για τη χρήση επιτρεπόμενων καλλιεργητικών πρακτικών στο πλαίσιο της βιολογικής φυτικής παραγωγής, καθώς και για τη χρήση λιπασμάτων και βελτιωτικών εδάφους. (20) Η χρήση γεωργικών φαρμάκων θα πρέπει να περιοριστεί σε σημαντικό βαθμό. Προτεραιότητα θα πρέπει να δοθεί στην εφαρμογή μέτρων πρόληψης των ζημιών που προκαλούνται από βλαβερούς οργανισμούς και ζιζάνια μέσω τεχνικών που δεν συνεπάγονται τη χρήση φυτοπροστατευτικών προϊόντων, όπως η αμειψισπορά. Η παρουσία βλαβερών οργανισμών και ζιζανίων θα πρέπει να παρακολουθείται ώστε να διαπιστώνεται εάν η πιθανή παρέμβαση είναι οικονομικά και οικολογικά δικαιολογημένη. Η χρήση ορισμένων φυτοπροστατευτικών προϊόντων θα πρέπει να επιτρέπεται μόνον εάν οι λόγω τεχνικές δεν παρέχουν επαρκή προστασία και εφόσον τα συγκεκριμένα φυτοπροστατευτικά προϊόντα έχουν εγκριθεί σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου[28], αφού στοιχειοθετηθεί ότι συνάδουν με τους στόχους και τις αρχές της βιολογικής παραγωγής, συμπεριλαμβανομένων των περιοριστικών όρων χρήσης και της συνακόλουθης έγκρισής τους δυνάμει του παρόντος κανονισμού. (21) Προκειμένου να διασφαλιστεί η ποιότητα, η ιχνηλασιμότητα και η συμμόρφωση με τις διατάξεις του παρόντος κανονισμού, καθώς και η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις όσον αφορά τη θέσπιση κανόνων για την τροποποίηση ή συμπλήρωση των ειδικών κανόνων φυτικής παραγωγής σχετικά με τις καλλιεργητικές πρακτικές, τη διαχείριση και τη λίπανση του εδάφους, την υγεία των φυτών και τη διαχείριση των βλαβερών οργανισμών και των ζιζανίων, τη διαχείριση παραγωγής μανιταριών και άλλων ειδικών συστημάτων φυτικής παραγωγής, την προέλευση παραγωγής του φυτικού αναπαραγωγικού υλικού και τη συλλογή άγριων φυτών. (22) Δεδομένου ότι η ζωική παραγωγή είναι άρρηκτα συνδεδεμένη με τη διαχείριση της γεωργικής γης, όπου η κόπρος χρησιμοποιείται ως λίπασμα για την καλλιέργεια των φυτών, θα πρέπει να απαγορεύεται η ζωική παραγωγή εκτός εδάφους. Κατά την επιλογή φυλών θα πρέπει να λαμβάνονται υπόψη η ικανότητα προσαρμογής τους στις τοπικές συνθήκες, η ζωτικότητά τους και η αντοχή τους σε ασθένειες, και θα πρέπει να ενθαρρύνεται η ευρεία βιοποικιλότητα. (23) Οι εγκαταστάσεις βιολογικής κτηνοτροφίας και υδατοκαλλιέργειας, συμπεριλαμβανομένου κατά περίπτωση του υδάτινου μέσου, θα πρέπει να ανταποκρίνονται στις ανάγκες των ζώων. Θα πρέπει να θεσπιστούν ειδικές συνθήκες σταβλισμού και μέθοδοι εκτροφής για ορισμένα είδη ζώων, περιλαμβανομένων των μελισσών. Οι εν λόγω συνθήκες και πρακτικές θα πρέπει να εξασφαλίζουν υψηλό επίπεδο καλής μεταχείρισης των ζώων, το οποίο θα πρέπει σε ορισμένες περιπτώσεις να υπερβαίνει τα ενωσιακά πρότυπα καλής μεταχείρισης των ζώων που εφαρμόζονται στη ζωική παραγωγή γενικότερα. Στις περισσότερες περιπτώσεις, τα ζώα θα πρέπει να έχουν μόνιμη πρόσβαση σε υπαίθριες εκτάσεις βοσκής, και αυτές οι υπαίθριες εκτάσεις θα πρέπει κατά βάση να οργανώνονται στο πλαίσιο κατάλληλου συστήματος εναλλαγής. (24) Για να αποτραπεί η περιβαλλοντική ρύπανση των φυσικών πόρων, ιδίως του εδάφους και των υδάτων, από θρεπτικές ουσίες, θα πρέπει να καθοριστεί ένα ανώτατο όριο χρησιμοποιούμενης κόπρου ανά εκτάριο και πυκνότητας ζώων ανά εκτάριο. Το όριο αυτό θα πρέπει να σχετίζεται με την περιεκτικότητα της κοπριάς σε άζωτο. (25) Θα πρέπει να απαγορευθούν οι ακρωτηριασμοί που επιφέρουν άγχος, βλάβη, ασθένεια ή ταλαιπωρία στα ζώα. (26) Τα ζώα θα πρέπει να τρέφονται με υλικά ζωοτροφών που παράγονται σύμφωνα με τους κανόνες της βιολογικής παραγωγής και προέρχονται κατά προτίμηση από την ίδια εκμετάλλευση, με βάση τις φυσιολογικές ανάγκες τους. Επιπλέον, για να ικανοποιηθούν οι βασικές διατροφικές ανάγκες των ζώων, ενδέχεται να απαιτηθεί η χρησιμοποίηση ορισμένων ανόργανων ουσιών, ιχνοστοιχείων και βιταμινών με σαφώς προσδιορισμένους όρους. (27) Η μέριμνα για την υγεία των ζώων θα πρέπει να βασίζεται κυρίως στην πρόληψη των ασθενειών. Θα πρέπει ακόμη να λαμβάνονται ειδικά μέτρα καθαρισμού και απολύμανσης. Εξαιρούμενων των περιπτώσεων ασθένειας ή τραύματος ενός ζώου που απαιτούν άμεση θεραπευτική αγωγή, στη βιολογική παραγωγή δεν θα πρέπει να επιτρέπεται η προληπτική χρήση χημικών συνθετικών αλλοπαθητικών φαρμακευτικών σκευασμάτων και θα πρέπει να περιορίζεται στο απολύτως απαραίτητο για την αποκατάσταση της καλής διαβίωσης του ζώου. Σε αυτές τις περιπτώσεις, για να διασφαλιστεί η πληρότητα της βιολογικής παραγωγής προς όφελος των καταναλωτών, θα πρέπει να παρέχεται η δυνατότητα λήψης περιοριστικών μέτρων, όπως ο διπλασιασμός της περιόδου απόσυρσης μετά τη χρησιμοποίηση των εν λόγω αλλοπαθητικών φαρμακευτικών σκευασμάτων, όπως προβλέπεται στη συναφή νομοθεσία της Ένωσης. Όσον αφορά τη μελισσοκομία, κρίνεται αναγκαία η θέσπιση ειδικών κανόνων πρόληψης ασθενειών και κτηνιατρικής αγωγής. (28) Προκειμένου να διασφαλιστούν η ποιότητα, η ιχνηλασιμότητα και η συμμόρφωση με τις διατάξεις του παρόντος κανονισμού, καθώς και η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις όσον αφορά τη θέσπιση κανόνων για την τροποποίηση ή συμπλήρωση των ειδικών κανόνων ζωικής παραγωγής σχετικά με την προέλευση των ζώων, τις συνθήκες σταβλισμού τους –συμπεριλαμβανομένης της ελάχιστης επιφάνειας εσωτερικών και εξωτερικών εγκαταστάσεων και του μέγιστου αριθμού ζώων ανά εκτάριο– τις πρακτικές εκτροφής, την αναπαραγωγή, την τροφή και την τροφοδοσία, την πρόληψη ασθενειών και την κτηνιατρική αγωγή. (29) Στον παρόντα κανονισμό αποτυπώνονται οι στόχοι της νέας κοινής αλιευτικής πολιτικής όσον αφορά την υδατοκαλλιέργεια, η οποία διαδραματίζει καίριο ρόλο στην εξασφάλιση βιώσιμης επισιτιστικής ασφάλειας σε μακροπρόθεσμο ορίζοντα, καθώς και στην ανάπτυξη και την απασχόληση, μειώνοντας παράλληλα τις ασκούμενες πιέσεις στα αποθέματα μη εκτρεφόμενων ιχθύων, στο πλαίσιο της αυξανόμενης παγκόσμιας ζήτησης σε θαλάσσια προϊόντα διατροφής. Στην ανακοίνωση του 2013 της Επιτροπής προς το Συμβούλιο και το Ευρωπαϊκό Κοινοβούλιο σχετικά με τις στρατηγικές κατευθυντήριες γραμμές για τη βιώσιμη ανάπτυξη της ευρωπαϊκής υδατοκαλλιέργειας[29] επισημαίνονται οι κυριότερες προκλήσεις που εγείρονται για την υδατοκαλλιέργεια της Ένωσης, καθώς και οι δυνατότητες ανάπτυξής της. Η βιολογική υδατοκαλλιέργεια χαρακτηρίζεται ως πολλά υποσχόμενος τομέας και υπογραμμίζονται τα ανταγωνιστικά πλεονεκτήματα που προκύπτουν από τη βιολογική πιστοποίηση. (30) Η βιολογική υδατοκαλλιέργεια είναι σχετικά νέος τομέας της βιολογικής παραγωγής σε σύγκριση με τη βιολογική γεωργία, όπου υπάρχει μακρά πείρα σε επίπεδο εκμετάλλευσης. Δεδομένου του αυξανόμενου ενδιαφέροντος των καταναλωτών για τα προϊόντα βιολογικής υδατοκαλλιέργειας, ενδέχεται να αυξηθεί περαιτέρω η στροφή των μονάδων υδατοκαλλιέργειας προς τη βιολογική παραγωγή. Αυτό συνεπάγεται αύξηση της πείρας, των τεχνικών γνώσεων και της ανάπτυξης, που επιφέρουν βελτιώσεις στη βιολογική παραγωγή οι οποίες πρέπει να αντικατοπτρίζονται στους κανόνες παραγωγής. (31) Προκειμένου να εξασφαλιστεί κοινή ερμηνεία, να αποφευχθούν αμφιβολίες και να διασφαλιστεί η ενιαία εφαρμογή των κανόνων βιολογικής παραγωγής στα προϊόντα υδατοκαλλιέργειας και στα φύκια, οι εν λόγω κανόνες παραγωγής θα πρέπει να συμπληρώνονται από συγκεκριμένους ορισμούς σχετικά με την υδατοκαλλιέργεια. (32) Προκειμένου να διασφαλιστεί η ποιότητα, η ιχνηλασιμότητα και η συμμόρφωση με τις διατάξεις του παρόντος κανονισμού, καθώς και η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις, αφενός όσον αφορά τη θέσπιση κανόνων για την τροποποίηση ή συμπλήρωση των ειδικών κανόνων παραγωγής φυκιών σε σχέση με την καταλληλότητα του υδάτινου μέσου και το σχέδιο βιώσιμης διαχείρισης, με τη συγκομιδή άγριων φυκιών, την καλλιέργεια φυκιών, τη λήψη αντιρρυπαντικών μέτρων και τον καθαρισμό του εξοπλισμού και των εγκαταστάσεων παραγωγής, και αφετέρου όσον αφορά τη θέσπιση κανόνων που θα συμπληρώνουν τους ειδικούς κανόνες παραγωγής για τα ζώα υδατοκαλλιέργειας ως προς την καταλληλότητα του υδάτινου μέσου και του σχεδίου βιώσιμης διαχείρισης, την προέλευση των ζώων υδατοκαλλιέργειας, τις ζωοτεχνικές πρακτικές υδατοκαλλιέργειας –συμπεριλαμβανομένων των υδάτινων συστημάτων συγκράτησης, των συστημάτων παραγωγής και της μέγιστης ιχθυοφόρτισης– την αναπαραγωγή, τη διαχείριση ζώων υδατοκαλλιέργειας, την τροφή και την τροφοδοσία, καθώς και την πρόληψη ασθενειών και την κτηνιατρική αγωγή. (33) Οι επιχειρήσεις παραγωγής βιολογικών τροφίμων ή ζωοτροφών θα πρέπει να ακολουθούν τις ενδεδειγμένες διαδικασίες με βάση τον συστηματικό προσδιορισμό των κρίσιμων σταδίων μεταποίησης, για να εξασφαλιστεί ότι τα παραγόμενα μεταποιημένα προϊόντα είναι σύμφωνα με τους κανόνες βιολογικής παραγωγής. Τα βιολογικά μεταποιημένα προϊόντα θα πρέπει να παράγονται με μεθόδους μεταποίησης που εγγυώνται τη διατήρηση της βιολογικής ακεραιότητας και των ζωτικής σημασίας χαρακτηριστικών των προϊόντων σε όλα τα στάδια της αλυσίδας βιολογικής παραγωγής. (34) Είναι σκόπιμο να προβλεφθούν διατάξεις σχετικά με τη σύνθεση των βιολογικών μεταποιημένων τροφίμων. Ειδικότερα, τα εν λόγω τρόφιμα θα πρέπει να παράγονται κατά κύριο λόγο από γεωργικά συστατικά βιολογικής προέλευσης, με περιορισμένη δυνατότητα χρήσης ορισμένων μη βιολογικών συστατικών γεωργικής προέλευσης που προσδιορίζονται στον παρόντα κανονισμό. Επιπλέον, στην παραγωγή βιολογικών μεταποιημένων προϊόντων θα πρέπει να επιτρέπεται η χρήση μόνον ορισμένων ουσιών που εγκρίνονται σύμφωνα με τον παρόντα κανονισμό. (35) Τα μεταποιημένα τρόφιμα θα πρέπει να επισημαίνονται ως βιολογικά μόνον στις περιπτώσεις στις οποίες είναι βιολογικά όλα ή σχεδόν όλα τα συστατικά γεωργικής προέλευσης. Ωστόσο, θα πρέπει να προβλέπονται ειδικές διατάξεις περί επισήμανσης για τα μεταποιημένα τρόφιμα που περιέχουν γεωργικά συστατικά μη βιολογικής προέλευσης, όπως συμβαίνει στην περίπτωση των μη εκτρεφόμενων ιχθύων και θηραμάτων. Επιπλέον, για τους σκοπούς της ενημέρωσης των καταναλωτών, της διαφάνειας στην αγορά και της ενθάρρυνσης της χρήσης βιολογικής παραγωγής, θα πρέπει επίσης να καθίσταται δυνατή, υπό ορισμένες προϋποθέσεις, η αναφορά, στον κατάλογο συστατικών, του βιολογικού τρόπου παραγωγής. (36) Θα πρέπει να θεσπιστούν διατάξεις σχετικά με τη σύνθεση των βιολογικών μεταποιημένων τροφίμων και τη χρήση ορισμένων ουσιών και τεχνικών στην παραγωγή των εν λόγω τροφίμων. (37) Προκειμένου να διασφαλιστεί η ποιότητα, η ιχνηλασιμότητα και η συμμόρφωση με τις διατάξεις του παρόντος κανονισμού, καθώς και η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις στις οποίες θεσπίζονται κανόνες για την τροποποίηση ή συμπλήρωση των ειδικών κανόνων παραγωγής για τα τρόφιμα και τις ζωοτροφές σε σχέση με: τις διαδικασίες που πρέπει να ακολουθούνται· τα προληπτικά μέτρα που πρέπει να λαμβάνονται· τη σύνθεση των μεταποιημένων τροφίμων και ζωοτροφών· τα μέτρα καθαρισμού· τη διάθεση των μεταποιημένων προϊόντων στην αγορά συμπεριλαμβανομένης της επισήμανσης και της ταυτοποίησής τους· τον διαχωρισμό των προϊόντων, γεωργικών συστατικών και υλικών ζωοτροφών βιολογικής προέλευσης από τα προϊόντα, γεωργικά συστατικά και υλικά ζωοτροφών μη βιολογικής προέλευσης· τον κατάλογο των γεωργικών συστατικών μη βιολογικής προέλευσης που μπορούν να χρησιμοποιηθούν κατ’ εξαίρεση στην παραγωγή βιολογικών μεταποιημένων προϊόντων· τον υπολογισμό του ποσοστού των συστατικών γεωργικής προέλευσης· και τις εφαρμοζόμενες τεχνικές στην επεξεργασία τροφίμων και ζωοτροφών. (38) Ο βιολογικός οίνος θα πρέπει να παράγεται εξ ολοκλήρου από βιολογικές πρώτες ύλες και θα πρέπει να επιτρέπεται η προσθήκη μόνον ορισμένων ουσιών που εγκρίνονται σύμφωνα με τον παρόντα κανονισμό. Ορισμένες οινολογικές πρακτικές, επεξεργασίες και μέθοδοι θα πρέπει να απαγορεύονται στην παραγωγή βιολογικού οίνου, ενώ κάποιες άλλες πρακτικές, επεξεργασίες και μέθοδοι θα πρέπει να επιτρέπονται υπό σαφώς προσδιορισμένες συνθήκες. (39) Προκειμένου να διασφαλιστεί η ποιότητα, η ιχνηλασιμότητα και η συμμόρφωση με τις διατάξεις του παρόντος κανονισμού, καθώς και η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις όσον αφορά τη θέσπιση κανόνων για την τροποποίηση ή συμπλήρωση των ειδικών κανόνων οινοπαραγωγής ως προς τις οινολογικές πρακτικές και τους περιορισμούς. (40) Αρχικά, η μαγιά δεν χαρακτηριζόταν ως συστατικό γεωργικής προέλευσης βάσει του κανονισμού (ΕΚ) αριθ. 834/2007 και, ως εκ τούτου, δεν συνυπολογιζόταν στη γεωργική σύνθεση των βιολογικών προϊόντων. Ωστόσο, ο κανονισμός (ΕΚ) αριθ. 889/2008[30] της Επιτροπής εισήγαγε τον υποχρεωτικό υπολογισμό της μαγιάς και των προϊόντων μαγιάς ως συστατικών γεωργικής προέλευσης για τους σκοπούς της βιολογικής παραγωγής από την 31η Δεκεμβρίου 2013, ημερομηνία που επέτρεψε στον κλάδο να έχει επαρκή χρόνο στη διάθεσή του ώστε να συμμορφωθεί προς τον συγκεκριμένο κανόνα. Κατά συνέπεια, μόνον υποστρώματα βιολογικής παραγωγής θα πρέπει να χρησιμοποιούνται στην παραγωγή βιολογικής μαγιάς και θα πρέπει να είναι συγκεκριμένες οι ουσίες που μπορούν να χρησιμοποιούνται στην παραγωγή, παρασκευή και μορφοποίηση της μαγιάς. Επιπλέον, σε βιολογικά τρόφιμα ή ζωοτροφές, δεν θα πρέπει να συνυπάρχουν βιολογική και μη βιολογική μαγιά. (41) Προκειμένου να διασφαλιστεί η ποιότητα, η ιχνηλασιμότητα και η συμμόρφωση με τις διατάξεις του παρόντος κανονισμού, καθώς και η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις όσον αφορά τη θέσπιση κανόνων για την τροποποίηση ή συμπλήρωση των ειδικών κανόνων για τη βιολογική μαγιά ως προς την επεξεργασία και τα υποστρώματα που χρησιμοποιούνται κατά την παραγωγή της. (42) Προκειμένου να ληφθούν υπόψη τυχόν μελλοντικές ανάγκες πρόβλεψης ειδικών κανόνων παραγωγής για προϊόντα των οποίων η παραγωγή δεν εμπίπτει σε καμία από τις κατηγορίες ειδικών κανόνων παραγωγής που θεσπίζονται στον παρόντα κανονισμό, αλλά και προκειμένου να διασφαλιστεί η ποιότητα, η ιχνηλασιμότητα και η συμμόρφωση με τις διατάξεις του παρόντος κανονισμού και, συνακολούθως, η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις όσον αφορά τη θέσπιση ειδικών κανόνων για τα εν λόγω προϊόντα, συμπεριλαμβανομένης τυχόν τροποποίησης ή συμπλήρωσής τους. (43) Στον κανονισμό (ΕΚ) αριθ. 834/2007 προβλέπονταν διάφορες εξαιρέσεις από τους κανόνες βιολογικής παραγωγής. Η πείρα που αποκτήθηκε από την εφαρμογή των εν λόγω διατάξεων κατέδειξε ότι οι εξαιρέσεις αυτές έχουν αρνητικό αντίκτυπο στη βιολογική παραγωγή. Ειδικότερα, διαπιστώθηκε ότι η ύπαρξη αυτή καθαυτή των εν λόγω διατάξεων εγείρει φραγμούς στην παραγωγή πρώτων υλών βιολογικής μορφής και ότι δεν διασφαλίζεται το υψηλό επίπεδο καλής μεταχείρισης των ζώων που συνδέεται με τη βιολογική παραγωγή. Επιπλέον, η διαχείριση και ο έλεγχος των εξαιρέσεων συνεπάγεται σημαντικό διοικητικό φόρτο, τόσο για τις εθνικές διοικητικές αρχές όσο και για τις επιχειρήσεις. Τέλος, η ύπαρξη εξαιρέσεων έχει δημιουργήσει συνθήκες που ευνοούν στρεβλώσεις του ανταγωνισμού και αποτελεί κίνδυνο υπονόμευσης της εμπιστοσύνης των καταναλωτών. Κατά συνέπεια, η ευχέρεια εκχώρησης εξαιρέσεων από τους κανόνες βιολογικής παραγωγής θα πρέπει να περιοριστεί περαιτέρω και να αφορά μόνον περιπτώσεις καταστροφών. (44) Προκειμένου να μπορεί να συνεχιστεί ή να ξαναρχίσει η βιολογική παραγωγή σε περιπτώσεις καταστροφικών συνθηκών, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά τον καθορισμό κριτηρίων για τον χαρακτηρισμό περιπτώσεων ως περιπτώσεων καταστροφών και για τη θέσπιση ειδικών κανόνων με σκοπό την αντιμετώπιση των εν λόγω περιπτώσεων και τον καθορισμό των αναγκαίων απαιτήσεων παρακολούθησης και υποβολής εκθέσεων. (45) Υπό ορισμένους όρους, επιτρέπεται η ταυτόχρονη συλλογή και μεταφορά βιολογικών και μη βιολογικών προϊόντων. Θα πρέπει να θεσπιστούν ειδικές διατάξεις για τον σωστό διαχωρισμό των βιολογικών και των μη βιολογικών προϊόντων κατά τον χειρισμό τους και για να αποτραπεί κάθε ανάμειξή τους. (46) Προκειμένου να διασφαλιστεί η ακεραιότητα της βιολογικής παραγωγής και η προσαρμογή στις τεχνικές εξελίξεις, θα πρέπει να εξουσιοδοτηθεί η Επιτροπή να εκδίδει ορισμένες πράξεις για τη θέσπιση κανόνων σχετικά με την τροποποίηση και συμπλήρωση των ειδικών κανόνων για τη συλλογή, τη συσκευασία, τη μεταφορά και την αποθήκευση των βιολογικών προϊόντων. (47) Η χρήση στο πλαίσιο της βιολογικής παραγωγής προϊόντων και ουσιών, όπως φυτοπροστατευτικά προϊόντα, λιπάσματα, βελτιωτικά εδάφους, θρεπτικές ουσίες, συστατικά που χρησιμοποιούνται στη διατροφή των ζώων, πρόσθετες ύλες ζωοτροφών ή τροφίμων, βοηθητικά μέσα επεξεργασίας και προϊόντα καθαρισμού και απολύμανσης, θα πρέπει να περιορίζεται στο ελάχιστο και υπό τους συγκεκριμένους όρους που προβλέπονται στον παρόντα κανονισμό. Η ίδια προσέγγιση θα πρέπει να ακολουθείται όσον αφορά τη χρήση προϊόντων και ουσιών ως πρόσθετων υλών τροφίμων και βοηθητικών μέσων επεξεργασίας στην παραγωγή βιολογικών μεταποιημένων τροφίμων. Ως εκ τούτου, είναι σκόπιμο να θεσπιστούν διατάξεις για τον προσδιορισμό οποιασδήποτε χρήσης ανάλογων προϊόντων και ουσιών στη βιολογική παραγωγή γενικότερα και στην παραγωγή βιολογικών μεταποιημένων τροφίμων ειδικότερα, με την επιφύλαξη των προβλεπόμενων στον παρόντα κανονισμό αρχών και ορισμένων κριτηρίων. (48) Προκειμένου να διασφαλιστεί η ποιότητα, η ιχνηλασιμότητα και η συμμόρφωση με τον παρόντα κανονισμό όσον αφορά τη βιολογική παραγωγή γενικότερα και την παραγωγή βιολογικών μεταποιημένων τροφίμων ειδικότερα, καθώς και η προσαρμογή στις τεχνικές εξελίξεις, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά τον καθορισμό συμπληρωματικών κριτηρίων για την έγκριση ή την ανάκληση της έγκρισης προϊόντων και ουσιών για χρήση στη βιολογική παραγωγή γενικότερα και στην παραγωγή βιολογικών μεταποιημένων τροφίμων ειδικότερα, καθώς και τον καθορισμό άλλων απαιτήσεων για τη χρήση των εν λόγω εγκεκριμένων προϊόντων και ουσιών. (49) Ελλείψει ειδικών ενωσιακών κανόνων σχετικά με τα μέτρα που πρέπει να λαμβάνονται όταν ανιχνεύονται σε βιολογικά προϊόντα ουσίες ή προϊόντα που δεν έχουν λάβει έγκριση, έχουν διαμορφωθεί διάφορες προσεγγίσεις, οι οποίες εφαρμόζονται σε ολόκληρη την Ένωση. Η κατάσταση αυτή δημιουργεί αβεβαιότητες στις επιχειρήσεις, καθώς και στις αρχές και τους φορείς ελέγχου. Μπορεί επίσης να συνεπάγεται διαφορετική αντιμετώπιση των επιχειρήσεων στην Ένωση και να έχει αντίκτυπο στην εμπιστοσύνη των καταναλωτών στα βιολογικά προϊόντα. Κατά συνέπεια, κρίνεται σκόπιμη η θέσπιση σαφών και ενιαίων διατάξεων για την απαγόρευση της εμπορίας ως βιολογικών προϊόντων των προϊόντων εκείνων, στη σύνθεση των οποίων ενυπάρχουν προϊόντα ή ουσίες που δεν έχουν λάβει έγκριση, σε ποσοστά που υπερβαίνουν τα καθορισμένα επίπεδα. Τα εν λόγω επίπεδα θα πρέπει να καθορίζονται συνεκτιμώντας ειδικότερα την οδηγία 2006/125/ΕΚ[31] της Επιτροπής για τις μεταποιημένες τροφές με βάση τα δημητριακά και τις παιδικές τροφές για βρέφη και παιδιά μικρής ηλικίας. (50) Προκειμένου να εξασφαλιστεί η αποτελεσματικότητα, η αποδοτικότητα και η διαφάνεια του συστήματος βιολογικής παραγωγής και επισήμανσης, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά τα ειδικά κριτήρια και τις προϋποθέσεις για τον καθορισμό και την εφαρμογή των επιπέδων συγκέντρωσης μη εγκεκριμένων προϊόντων και ουσιών πέραν των οποίων δεν επιτρέπεται η εμπορία των αντίστοιχων προϊόντων ως βιολογικών, καθώς και όσον αφορά την καθιέρωση των εν λόγω επιπέδων και την προσαρμογή τους βάσει των τεχνικών εξελίξεων. (51) Η βιολογική παραγωγή βασίζεται στη γενική αρχή του περιορισμού της χρήσης εξωτερικών εισροών. Οι γεωργοί οφείλουν να λαμβάνουν μέτρα για την πρόληψη του κινδύνου μόλυνσης από προϊόντα ή ουσίες που δεν έχουν λάβει έγκριση. Παρά τα μέτρα αυτά, υπάρχουν ενδεχομένως περιπτώσεις στις οποίες οι γεωργοί δεν μπορούν να διαθέσουν τα προϊόντα τους στην αγορά ως βιολογικά, λόγω της ακούσιας παρουσίας μη επιτρεπόμενων προϊόντων ή ουσιών. Ως εκ τούτου, είναι σκόπιμο να προβλεφθεί η δυνατότητα να επιτρέπει η Επιτροπή στα κράτη μέλη, σύμφωνα με το άρθρο 42 της Συνθήκης, να χορηγούν εθνικές ενισχύσεις για την αντιστάθμιση των ζημιών στις περιπτώσεις αυτές. Επίσης, τα κράτη μέλη μπορούν να χρησιμοποιούν τα μέσα της Κοινής Γεωργικής Πολιτικής για την κάλυψη μέρους ή του συνόλου των ζημιών αυτών. (52) Τα γεωργικά προϊόντα και τα τρόφιμα πρέπει να υπόκεινται, όσον αφορά την επισήμανσή τους, στους γενικούς κανόνες που προβλέπονται στον κανονισμό (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου[32], και ιδίως στις διατάξεις που αποσκοπούν στην πρόληψη της επισήμανσης η οποία ενδέχεται να προκαλέσει σύγχυση στους καταναλωτές ή να τους παραπλανήσει. Επιπλέον, είναι σκόπιμο να καθοριστούν στον παρόντα κανονισμό ειδικές διατάξεις σχετικά με την επισήμανση των βιολογικών προϊόντων. Οι εν λόγω διατάξεις θα πρέπει να προστατεύουν τόσο τα συμφέροντα των επιχειρήσεων όσον αφορά την ορθή ταυτοποίηση των προϊόντων τους στην αγορά και την εξασφάλιση υγιούς ανταγωνισμού όσο και τα συμφέροντα των καταναλωτών ώστε να μπορούν να επιλέγουν ενήμεροι τα προϊόντα που καταναλώνουν. (53) Συνεπώς, οι όροι που χρησιμοποιούνται για να δηλώσουν τα βιολογικά προϊόντα θα πρέπει να προστατεύονται, σε όλη την έκταση της Ένωσης και ανεξαρτήτως γλώσσας, έναντι της χρήσης στην επισήμανση μη βιολογικών προϊόντων. Η προστασία αυτή θα πρέπει επίσης να καλύπτει τα συνήθη παράγωγα ή σμικρυντικά των όρων αυτών, ανεξαρτήτως του εάν χρησιμοποιούνται μόνα ή σε συνδυασμό. (54) Για να υπάρξει σαφήνεια για τους καταναλωτές στο σύνολο της ενωσιακής αγοράς θα πρέπει να καταστεί υποχρεωτικό το λογότυπο βιολογικής παραγωγής της Ευρωπαϊκής Ένωσης για όλα τα προσυσκευασμένα βιολογικά τρόφιμα που παράγονται στην Ένωση. Άλλως, θα πρέπει να είναι δυνατή η χρήση του λογότυπου σε εθελοντική βάση στην περίπτωση μη προσυσκευασμένων βιολογικών προϊόντων που παράγονται εντός της Ένωσης ή τυχόν βιολογικών προϊόντων που εισάγονται από τρίτες χώρες. Το υπόδειγμα του λογότυπου βιολογικής παραγωγής της Ευρωπαϊκής Ένωσης θα πρέπει να προσδιοριστεί στον παρόντα κανονισμό. (55) Ωστόσο, θεωρείται σκόπιμο να περιοριστεί η χρήση του συγκεκριμένου λογότυπου σε προϊόντα που περιέχουν μόνον ή σχεδόν μόνον βιολογικά συστατικά, ώστε να μην παραπλανούνται οι καταναλωτές ως προς τη βιολογική προέλευση του όλου προϊόντος. Κατά συνέπεια, δεν θα πρέπει να επιτρέπεται η χρήση του στην επισήμανση για προϊόντα μετατροπής ή μεταποιημένα προϊόντα στα οποία το βιολογικό ποσοστό είναι μικρότερο του 95% των συστατικών γεωργικής προέλευσης. (56) Για να αποφεύγεται οιαδήποτε πιθανή σύγχυση μεταξύ των καταναλωτών όσον αφορά την ενωσιακή ή τη μη ενωσιακή προέλευση του προϊόντος, οποτεδήποτε χρησιμοποιείται το λογότυπο βιολογικής παραγωγής της Ευρωπαϊκής Ένωσης, οι καταναλωτές θα πρέπει να ενημερώνονται σχετικά με τον τόπο προέλευσης των γεωργικών πρώτων υλών από τις οποίες αποτελείται το προϊόν. Σε αυτό το πλαίσιο, θα πρέπει να επιτρέπεται στην ετικέτα των προϊόντων βιολογικής υδατοκαλλιέργειας η χρήση της ένδειξης «υδατοκαλλιέργεια» αντί της ένδειξης «γεωργία». (57) Για να εξασφαλιστεί σαφήνεια για τους καταναλωτές και να διασφαλιστεί ότι λαμβάνουν τις δέουσες πληροφορίες, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά την προσαρμογή του καταλόγου με τους όρους που αφορούν τη βιολογική παραγωγή κατά την έννοια του παρόντος κανονισμού, τον καθορισμό των ειδικών απαιτήσεων επισήμανσης και σύνθεσης που εφαρμόζονται στις ζωοτροφές και τα συστατικά τους, τη θέσπιση περαιτέρω κανόνων και τη χρήση των ενδείξεων, εκτός του λογότυπου βιολογικής παραγωγής της Ευρωπαϊκής Ένωσης, όπως προβλέπεται στον παρόντα κανονισμό, και την τροποποίηση του λογότυπου βιολογικής παραγωγής της Ευρωπαϊκής Ένωσης και των συναφών κανόνων. (58) Η βιολογική παραγωγή είναι αξιόπιστη μόνο αν πλαισιώνεται από αποτελεσματική εξακρίβωση και ελέγχους σε όλα τα στάδια παραγωγής, μεταποίησης και διανομής. Η βιολογική παραγωγή θα πρέπει να υπόκειται σε επίσημους ελέγχους ή άλλες επίσημες δραστηριότητες που διενεργούνται σύμφωνα με τον κανονισμό (ΕΕ) αριθ. (XXX/XXXX) του Ευρωπαϊκού Κοινοβουλίου και του Συμβουλίου[33] με σκοπό τη εξακρίβωση της συμμόρφωσης με τους κανόνες βιολογικής παραγωγής και επισήμανσης των βιολογικών προϊόντων. (59) Θα πρέπει να καθοριστούν ειδικές απαιτήσεις που θα διασφαλίζουν τη συμμόρφωση με τους ειδικούς κανόνες που διέπουν τη βιολογική παραγωγή. Συγκεκριμένα, ενδείκνυται να προβλεφθούν διατάξεις για την κοινοποίηση των δραστηριοτήτων των επιχειρήσεων και για την καθιέρωση συστήματος πιστοποίησης με σκοπό την ταυτοποίηση των επιχειρήσεων που συμμορφώνονται με τους κανόνες οι οποίοι διέπουν τη βιολογική παραγωγή και την επισήμανση των βιολογικών προϊόντων. Οι εν λόγω διατάξεις θα πρέπει να εφαρμόζονται επίσης σε τυχόν υπεργολάβους των ενδιαφερόμενων επιχειρήσεων. Η διαφάνεια του συστήματος πιστοποίησης θα πρέπει να εξασφαλίζεται με την επιβολή της υποχρέωσης στα κράτη μέλη να δημοσιοποιούν τον κατάλογο των επιχειρήσεων που έχουν κοινοποιήσει τις δραστηριότητές τους και τυχόν τέλη που ενδέχεται να εισπράττονται σε σχέση με τους ελέγχους για την εξακρίβωση της συμμόρφωσης με τους κανόνες βιολογικής παραγωγής. (60) Οι γεωργοί μικρών εκμεταλλεύσεων της Ένωσης βρίσκονται, ο καθένας χωριστά, αντιμέτωποι με σχετικά υψηλά τέλη ελέγχου και επαχθή διοικητικό φόρτο που συνδέεται με την πιστοποίηση των βιολογικών προϊόντων. Ενδείκνυται η καθιέρωση συστήματος ομαδικής πιστοποίησης με στόχο τη μείωση των δαπανών ελέγχου και πιστοποίησης και του συναφούς διοικητικού φόρτου, την ενίσχυση των τοπικών δικτύων, τη συμβολή στην εξασφάλιση βελτιωμένων δυνατοτήτων εμπορικής διάθεσης και τη διασφάλιση ισότιμων όρων ανταγωνισμού με επιχειρήσεις τρίτων χωρών. Για τον λόγο αυτό, θα πρέπει να εισαχθεί και να προσδιοριστεί η έννοια της «ομάδας επιχειρήσεων». (61) Προκειμένου να διασφαλιστεί η αποτελεσματικότητα, η αποδοτικότητα και η διαφάνεια της βιολογικής παραγωγής και του συστήματος επισήμανσης, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά: τις απαιτήσεις τήρησης μητρώων από τις επιχειρήσεις ή τις ομάδες επιχειρήσεων· τις απαιτήσεις δημοσιοποίησης του καταλόγου των επιχειρήσεων· τις εφαρμοστέες απαιτήσεις και διαδικασίες αφενός για τη δημοσίευση των τελών που εισπράττονται στο πλαίσιο των ελέγχων εξακρίβωσης της συμμόρφωσης με τους κανόνες βιολογικής παραγωγής και αφετέρου για την εποπτεία των αρμόδιων αρχών σχετικά με την επιβολή των εν λόγω τελών· τα κριτήρια για τον προσδιορισμό των ομάδων προϊόντων για τις οποίες οι επιχειρήσεις δικαιούνται να έχουν στην κατοχή τους ένα μόνον πιστοποιητικό βιολογικής προέλευσης, το οποίο εκδίδεται από την αντίστοιχη αρχή ή τον αντίστοιχο φορέα ελέγχου. (62) Προκειμένου να διασφαλιστεί η αποτελεσματική και αποδοτική πιστοποίηση μιας ομάδας επιχειρήσεων, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά τις ευθύνες των επιμέρους μελών των ομάδων επιχειρήσεων, τη σύνθεση και το μέγεθος της εν λόγω ομάδας, κατηγορίες προϊόντων που παράγει μια ομάδα επιχειρήσεων, τις προϋποθέσεις συμμετοχής στην ομάδα, και τη δημιουργία και λειτουργία του συστήματος εσωτερικών ελέγχων της ομάδας, συμπεριλαμβανομένων του πεδίου εφαρμογής, του περιεχομένου και της συχνότητας των ελέγχων που θα διενεργούνται. (63) Η πείρα που αποκτήθηκε από τις ρυθμίσεις σχετικά με τις εισαγωγές βιολογικών προϊόντων στην Ένωση δυνάμει του κανονισμού (ΕΚ) αριθ. 834/2007 καταδεικνύει την ανάγκη επανεξέτασης των εν λόγω ρυθμίσεων, με στόχο την ανταπόκριση στις προσδοκίες των καταναλωτών ότι τα εισαγόμενα βιολογικά προϊόντα συμμορφώνονται προς κανόνες που είναι εξίσου υψηλού επιπέδου σε σύγκριση με τους κανόνες της Ένωσης, καθώς και την ανάγκη καλύτερης πρόσβασης των βιολογικών προϊόντων της Ένωσης στη διεθνή αγορά. Επιπλέον, απαιτείται να εξασφαλιστεί σαφήνεια ως προς τους κανόνες που εφαρμόζονται στις εξαγωγές βιολογικών προϊόντων, συγκεκριμένα με την καθιέρωση της έκδοσης πιστοποιητικού εξαγωγών και τη θέσπιση διατάξεων σχετικά με τις εξαγωγές προς τρίτες χώρες που αναγνωρίζονται ως ισοδύναμες βάσει του κανονισμού (ΕΚ) αριθ. 834/2007. (64) Είναι σκόπιμο να ενισχυθούν περαιτέρω οι διατάξεις οι οποίες διέπουν τις εισαγωγές προϊόντων που είναι σύμφωνα με τους ενωσιακούς κανόνες παραγωγής και επισήμανσης, και στις οποίες βασίζεται ο έλεγχος των επιχειρήσεων από τις αρχές και τους φορείς ελέγχου που αναγνωρίζονται από την Επιτροπή ως αρμόδια όργανα για τη διενέργεια ελέγχων και πιστοποίησης στον τομέα της βιολογικής παραγωγής σε τρίτες χώρες. Ειδικότερα, θα πρέπει να καθοριστούν απαιτήσεις σχετικά με τους φορείς διαπίστευσης οι οποίοι προβαίνουν σε διαπίστευση φορέων ελέγχου για τους σκοπούς των εισαγωγών συμμορφούμενων προϊόντων στην Ένωση, με σκοπό την εξασφάλιση ισότιμων όρων εποπτείας των φορέων ελέγχου από την Επιτροπή. Περαιτέρω, κρίνεται αναγκαίο να προβλεφθεί για την Επιτροπή η δυνατότητα απευθείας επικοινωνίας με τους φορείς διαπίστευσης και τις αρμόδιες αρχές σε τρίτες χώρες, για την αποδοτικότερη εποπτεία των αρχών και των φορέων ελέγχου αντιστοίχως. (65) Θα πρέπει να διατηρηθεί η δυνατότητα πρόσβασης βιολογικών προϊόντων στην αγορά της Ένωσης σε περιπτώσεις που τα εν λόγω προϊόντα δεν είναι σύμφωνα με τους ενωσιακούς κανόνες βιολογικής παραγωγής, αλλά προέρχονται από τρίτες χώρες των οποίων τα συστήματα βιολογικής παραγωγής και ελέγχου αναγνωρίζονται ως ισοδύναμα των αντίστοιχων συστημάτων της Ένωσης. Ωστόσο, η αναγνώριση της ισοδυναμίας τρίτων χωρών, όπως προβλέπεται στον κανονισμό (ΕΚ) αριθ. 834/2007, θα πρέπει να χορηγείται μόνον μέσω διεθνούς συμφωνίας μεταξύ της Ένωσης και των αντίστοιχων τρίτων χωρών, ενώ η Ένωση πρέπει επίσης να επιδιώκει την αμοιβαία αναγνώριση ισοδυναμίας. (66) Οι τρίτες χώρες που αναγνωρίζονται ως ισοδύναμες βάσει του κανονισμού (ΕΚ) αριθ. 834/2007 θα πρέπει να συνεχίσουν να αναγνωρίζονται ως τέτοιες δυνάμει του παρόντος κανονισμού, για περιορισμένο χρονικό διάστημα, το οποίο κρίνεται αναγκαίο για την εξασφάλιση της ομαλής μετάβασης προς το σύστημα αναγνώρισης μέσω διεθνούς συμφωνίας, υπό τον όρο ότι εξακολουθούν να διασφαλίζουν την ισοδυναμία της βιολογικής τους παραγωγής και την εφαρμογή κανόνων ελέγχου που αντιστοιχούν στους ισχύοντες κανόνες της Ένωσης και ότι πληρούν όλες τις απαιτήσεις σχετικά με την εποπτεία της αναγνώρισής τους από την Επιτροπή. Η εποπτεία αυτή θα πρέπει να βασίζεται ειδικότερα στις ετήσιες εκθέσεις που υποβάλλουν οι τρίτες χώρες στην Επιτροπή. (67) Η πείρα που αποκτήθηκε υπό το καθεστώς των αρχών και των φορέων ελέγχου που αναγνωρίζονται ως αρμόδιοι να διενεργούν ελέγχους και να εκδίδουν πιστοποιητικά σε τρίτες χώρες για τους σκοπούς της εισαγωγής προϊόντων ισοδύναμων εγγυήσεων καταδεικνύει ότι οι κανόνες που εφαρμόζουν οι εν λόγω αρχές και φορείς ελέγχου είναι διαφορετικοί, και θα μπορούσαν δύσκολα να χαρακτηριστούν ως ισοδύναμοι των αντίστοιχων κανόνων της Ένωσης. Επιπλέον, ο πολλαπλασιασμός των προτύπων που διέπουν τις αρχές και τους φορείς ελέγχου παρακωλύει τη δέουσα εποπτεία τους εκ μέρους της Επιτροπής. Ως εκ τούτου, θα πρέπει να καταργηθεί το συγκεκριμένο καθεστώς αναγνώρισης ισοδυναμίας. Πλην όμως, πρέπει να εκχωρηθεί στις εν λόγω αρχές και τους φορείς ελέγχου επαρκής χρόνος ώστε να είναι σε θέση να προετοιμαστούν για τη χορήγηση αναγνώρισης για τους σκοπούς της εισαγωγής προϊόντων που συνάδουν με τους κανόνες της Ένωσης. (68) Η διάθεση στην αγορά ως βιολογικών των βιολογικών προϊόντων που εισάγονται στην Ένωση βάσει ρυθμίσεων εισαγωγής που προβλέπονται στον παρόντα κανονισμό, θα πρέπει να πραγματοποιείται με την επιφύλαξη της διαθεσιμότητας των πληροφοριών που απαιτούνται για την εξασφάλιση της ιχνηλασιμότητας του προϊόντος στην τροφική αλυσίδα. (69) Για να διασφαλιστεί ο υγιής ανταγωνισμός μεταξύ των επιχειρήσεων, η ιχνηλασιμότητα των εισαγόμενων προϊόντων που προορίζονται για διάθεση στην αγορά της Ένωσης ως βιολογικά και η διαφάνεια στη διαδικασία αναγνώρισης και εποπτείας για τις αρχές και τους φορείς ελέγχου στο πλαίσιο των εισαγωγών συμμορφούμενων προϊόντων, καθώς και για να εξασφαλίζεται η διαχείριση του καταλόγου των αναγνωρισμένων ως ισοδυνάμων αρχών και φορέων ελέγχου βάσει των διατάξεων του κανονισμού (ΕΚ) αριθ. 834/2007, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά: τα έγγραφα που προορίζονται για τις τελωνειακές αρχές σε τρίτες χώρες, ιδίως το πιστοποιητικό εξαγωγής βιολογικών προϊόντων, σε ηλεκτρονική μορφή εφόσον είναι εφικτό· τα απαιτούμενα έγγραφα για τους σκοπούς της εισαγωγής, εξίσου σε ηλεκτρονική μορφή εφόσον είναι εφικτό· τα κριτήρια αναγνώρισης ή ανάκλησης της αναγνώρισης των αρχών και των φορέων ελέγχου στο πλαίσιο των εισαγωγών συμμορφούμενων προϊόντων· τις πληροφορίες που πρέπει να διαβιβάζουν οι τρίτες χώρες που αναγνωρίζονται δυνάμει του παρόντος κανονισμού και είναι απαραίτητες για την εποπτεία της αναγνώρισής τους και την άσκηση των αντίστοιχων καθηκόντων εποπτείας από την Επιτροπή, συμπεριλαμβανομένης της επιτόπιας εξέτασης. (70) Θα πρέπει να ληφθεί μέριμνα ώστε να διασφαλιστεί ότι η κυκλοφορία βιολογικών προϊόντων που έχουν υποβληθεί σε έλεγχο σε ένα κράτος μέλος και συνάδουν με τις διατάξεις του παρόντος κανονισμού δεν μπορεί να περιοριστεί σε άλλο κράτος μέλος. Προκειμένου να διασφαλιστεί η εύρυθμη λειτουργία της ενιαίας αγοράς και των εμπορικών συναλλαγών μεταξύ των κρατών μελών, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις για τη θέσπιση κανόνων σχετικά με την ελεύθερη κυκλοφορία των βιολογικών προϊόντων. (71) Για τους σκοπούς της λήψης των αξιόπιστων πληροφοριών που απαιτούνται για την εφαρμογή του παρόντος κανονισμού, τα κράτη μέλη θα πρέπει να διαβιβάζουν στην Επιτροπή τις απαραίτητες πληροφορίες σε ετήσια βάση. Για λόγους σαφήνειας και διαφάνειας, τα κράτη μέλη θα πρέπει να τηρούν ενημερωμένους καταλόγους των αρμόδιων αρχών, καθώς και των αρχών και των φορέων ελέγχου. Οι κατάλογοι των αρχών και των φορέων ελέγχου θα πρέπει να καθίστανται διαθέσιμοι στο κοινό από τα κράτη μέλη και να δημοσιεύονται ετησίως από την Επιτροπή. (72) Κρίνεται αναγκαία η θέσπιση μέτρων για τη διασφάλιση της ομαλής μετάβασης σε ορισμένες τροποποιήσεις του νομικού πλαισίου που διέπει τις εισαγωγές βιολογικών προϊόντων στην Ένωση, όπως προβλέπεται στον παρόντα κανονισμό. Ειδικότερα, προκειμένου να διασφαλιστεί η ομαλή μετάβαση από το παλαιό στο νέο νομικό πλαίσιο, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις σχετικά με τους κανόνες που αφορούν τις περιόδους μετατροπής οι οποίες ξεκινούν δυνάμει του κανονισμού (ΕΚ) αριθ. 834/2007, κατά παρέκκλιση από τον γενικό κανόνα σύμφωνα με τον οποίο δεν είναι δυνατή η αναδρομική αναγνώριση προγενέστερων περιόδων ως μερών της περιόδου μετατροπής. (73) Επιπλέον, θα πρέπει να οριστεί ημερομηνία για τη λήξη ισχύος της αναγνώρισης των αρχών και των φορέων ελέγχου ως ισοδυνάμων, ενώ θα πρέπει επίσης να προβλεφθούν διατάξεις για την αντιμετώπιση της κατάστασης έως τη λήξη ισχύος της αναγνώρισής τους. Ακόμα, θα πρέπει να θεσπιστούν διατάξεις σχετικά με τις αιτήσεις τρίτων χωρών για την αναγνώριση ισοδυναμίας οι οποίες έχουν υποβληθεί δυνάμει του κανονισμού (ΕΚ) αριθ. 834/2007 και οι οποίες βρίσκονται σε εκκρεμότητα κατά την ημερομηνία έναρξης ισχύος του παρόντος κανονισμού. (74) Για την εξασφάλιση της διαχείρισης του καταλόγου των αναγνωρισμένων αρχών και φορέων ελέγχου ως ισοδυνάμων βάσει των διατάξεων του κανονισμού (ΕΚ) αριθ. 834/2007, καθώς και για την ευχερέστερη περάτωση της εξέτασης των αιτήσεων αναγνώρισης που υποβάλλουν τρίτες χώρες και βρίσκονται σε εκκρεμότητα κατά την ημερομηνία έναρξης ισχύος του παρόντος κανονισμού, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά τις πληροφορίες που διαβιβάζουν οι εν λόγω αρχές και φορείς ελέγχου και είναι απαραίτητες για την εποπτεία της αναγνώρισής τους, όσον αφορά την άσκηση των αντίστοιχων καθηκόντων εποπτείας από την Επιτροπή, καθώς και όσον αφορά τους διαδικαστικούς κανόνες που κρίνονται αναγκαίοι για την εξέταση των εκκρεμών αιτήσεων από τρίτες χώρες. (75) Προκειμένου να εξασφαλιστούν ενιαίες συνθήκες για την εφαρμογή του παρόντος κανονισμού, είναι σκόπιμο να ανατεθούν στην Επιτροπή εκτελεστικές εξουσίες όσον αφορά: τις τεχνικές λεπτομέρειες για τη δημιουργία της βάσης δεδομένων καταχώρισης των ποικιλιών για τις οποίες είναι διαθέσιμο φυτικό πολλαπλασιαστικό υλικό που παράγεται με τη μέθοδο της βιολογικής παραγωγής· την έγκριση ή την ανάκληση της έγκρισης των προϊόντων και των ουσιών που μπορεί να χρησιμοποιούνται στη βιολογική παραγωγή εν γένει και στην παραγωγή μεταποιημένων βιολογικών τροφίμων ειδικότερα, συμπεριλαμβανομένων των διαδικασιών για την έγκριση των καταλόγων αυτών των προϊόντων και ουσιών και, κατά περίπτωση, την περιγραφή τους, τις απαιτήσεις σύνθεσης και τους όρους χρήσης τους· τις ειδικές και πρακτικές λεπτομέρειες σχετικά με την παρουσίαση, τη σύνθεση και τις διαστάσεις των ενδείξεων που αναφέρονται στους κωδικούς αριθμούς των αρχών και των φορέων ελέγχου, καθώς και σχετικά με την ένδειξη του τόπου προέλευσης των γεωργικών πρώτων υλών από τις οποίες αποτελείται το προϊόν, τον καθορισμό κωδικών αριθμών για τις αρχές και τους φορείς ελέγχου και την ένδειξη του τόπου προέλευσης των γεωργικών πρώτων υλών από τις οποίες αποτελείται το προϊόν· τις λεπτομέρειες και τις προδιαγραφές σχετικά με το περιεχόμενο, τη μορφή και τον τρόπο κοινοποίησης προς τις αρμόδιες αρχές των κοινοποιήσεων εκ μέρους των επιχειρήσεων και των ομάδων επιχειρήσεων ως προς τη δραστηριότητά τους και τη μορφή δημοσίευσης των τελών που εισπράττονται για τους ελέγχους· την ανταλλαγή πληροφοριών μεταξύ των ομάδων επιχειρήσεων και των αρμόδιων αρχών, των αρχών και των φορέων ελέγχου και μεταξύ των κρατών μελών και της Επιτροπής· την αναγνώριση ή την ανάκληση της αναγνώρισης των αρμόδιων αρχών και φορέων ελέγχου για τη διεξαγωγή ελέγχων σε τρίτες χώρες και την κατάρτιση του καταλόγου των εν λόγω αρχών και φορέων ελέγχου, καθώς και των κανόνων για την εξασφάλιση της εφαρμογής κατάλληλων μέτρων σε περιπτώσεις μη συμμόρφωσης, ή σε περιπτώσεις υπόνοιας μη συμμόρφωσης, που επηρεάζουν την ακεραιότητα των εισαγόμενων βιολογικών προϊόντων· την κατάρτιση καταλόγου τρίτων χωρών που αναγνωρίζονται δυνάμει του άρθρου 33 παράγραφος 2 του κανονισμού (ΕΚ) αριθ. 834/2007 και την τροποποίηση του εν λόγω καταλόγου, αλλά και τους κανόνες για την εξασφάλιση της εφαρμογής κατάλληλων μέτρων σε περιπτώσεις μη συμμόρφωσης, ή σε περιπτώσεις υπόνοιας μη συμμόρφωσης, που επηρεάζουν την ακεραιότητα των εισαγόμενων βιολογικών προϊόντων από τις εν λόγω χώρες· το σύστημα που πρέπει να εφαρμόζεται για τη διαβίβαση των πληροφοριών που κρίνονται αναγκαίες για την εφαρμογή και την παρακολούθηση του παρόντος κανονισμού· την κατάρτιση του καταλόγου των αναγνωρισμένων αρχών και των φορέων ελέγχου δυνάμει του άρθρου 33 παράγραφος 3 του κανονισμού (ΕΚ) αριθ. 834/2007 και την τροποποίηση του εν λόγω καταλόγου. Οι εν λόγω αρμοδιότητες πρέπει να ασκούνται κατ’ εφαρμογή του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου[34]. (76) Θα πρέπει να εξουσιοδοτηθεί η Επιτροπή να εκδίδει άμεσα εφαρμοστέες εκτελεστικές πράξεις εφόσον, σε δεόντως δικαιολογημένες περιπτώσεις που αφορούν την προστασία από αθέμιτες πρακτικές ή πρακτικές οι οποίες δεν συνάδουν με τις αρχές και τους κανόνες βιολογικής παραγωγής, την προστασία της εμπιστοσύνης των καταναλωτών ή την προστασία του υγιούς ανταγωνισμού μεταξύ των επιχειρήσεων, συντρέχουν επιτακτικοί λόγοι επείγουσας ανάγκης για την εξασφάλιση της εφαρμογής μέτρων σε περιπτώσεις μη συμμόρφωσης, ή υποψίας μη συμμόρφωσης, κατά τις οποίες επηρεάζεται η ακεραιότητα των εισαγόμενων βιολογικών προϊόντων που τελούν υπό τον έλεγχο αναγνωρισμένων αρχών ή φορέων ελέγχου. (77) Προκειμένου να εξασφαλιστεί ότι, από τους κανόνες σχετικά με τη βιολογική προέλευση του φυτικού αναπαραγωγικού υλικού και με τα ζώα αναπαραγωγής που προβλέπονται στον κανονισμό (ΕΚ) αριθ. 834/2007 και σχετικά με την εξαίρεση από τους κανόνες παραγωγής που έχουν εγκριθεί δυνάμει του άρθρου 22 του ίδιου κανονισμού, γίνεται ομαλή μετάβαση προς τους νέους κανόνες φυτικής και ζωικής παραγωγής που προβλέπονται στον παρόντα κανονισμό, είναι σκόπιμο να εξουσιοδοτηθεί η Επιτροπή να εκδίδει ορισμένες πράξεις όσον αφορά την έγκριση εξαιρέσεων σε περιπτώσεις στις οποίες οι εξαιρέσεις κρίνονται αναγκαίες προκειμένου να εξασφαλιστεί η πρόσβαση σε φυτικό αναπαραγωγικό υλικό και ζωντανά ζώα για αναπαραγωγή που ενδέχεται να χρησιμοποιούνται στη βιολογική παραγωγή. Δεδομένου ότι οι εν λόγω πράξεις είναι μεταβατικού χαρακτήρα, θα πρέπει να εφαρμόζονται για περιορισμένο χρονικό διάστημα. (78) Η Επιτροπή θα πρέπει να εξετάσει την κατάσταση της διαθεσιμότητας βιολογικού φυτικού αναπαραγωγικού υλικού και ζώων αναπαραγωγής και να υποβάλει το 2021 σχετική έκθεση στο Ευρωπαϊκό Κοινοβούλιο και το Συμβούλιο. (79) Είναι σκόπιμο να ληφθεί μέριμνα ώστε να καταστεί δυνατή η εξάντληση των αποθεμάτων προϊόντων που παράχθηκαν σύμφωνα με τις διατάξεις του κανονισμού (ΕΚ) αριθ. 834/2007 και έχουν διατεθεί στην αγορά πριν από την έναρξη ισχύος του παρόντος κανονισμού. (80) Από την επανεξέταση του νομοθετικού πλαισίου για τη βιολογική παραγωγή και την επισήμανση των βιολογικών προϊόντων προέκυψε ότι οι ειδικές ανάγκες σχετικά με τους επίσημους ελέγχους και άλλες επίσημες δραστηριότητες που διενεργούνται κατ’ εφαρμογή του κανονισμού (ΕΕ) αριθ. XXX/XXX (κανονισμός για τους επίσημους ελέγχους) προϋποθέτουν τη θέσπιση διατάξεων με στόχο την καλύτερη αντιμετώπιση περιπτώσεων μη συμμόρφωσης. Επιπλέον, οι διατάξεις του κανονισμού (ΕΕ) αριθ. XXX/XXX [κανονισμός για τους επίσημους ελέγχους] σχετικά με τα καθήκοντα και τις υποχρεώσεις των αρμόδιων αρχών, την έγκριση και εποπτεία των εξουσιοδοτημένων φορέων, την επίσημη πιστοποίηση, τις υποχρεώσεις υποβολής εκθέσεων και τη διοικητική συνδρομή θα πρέπει να προσαρμοστούν στις ειδικές ανάγκες του κλάδου της βιολογικής παραγωγής. Κατά συνέπεια, ο κανονισμός (ΕΕ) αριθ. XXX/XXX [κανονισμός για τους επίσημους ελέγχους] θα πρέπει να τροποποιηθεί αναλόγως. (81) Δεδομένου ότι οι στόχοι του παρόντος κανονισμού, ιδίως όσον αφορά τον υγιή ανταγωνισμό και την εύρυθμη λειτουργία της εσωτερικής αγοράς βιολογικών προϊόντων, καθώς και την εξασφάλιση της εμπιστοσύνης των καταναλωτών στα εν λόγω προϊόντα και στο λογότυπο βιολογικής παραγωγής της Ευρωπαϊκής Ένωσης, δεν μπορούν να επιτευχθούν επαρκώς από τα κράτη μέλη, μπορούν όμως, λόγω της απαιτούμενης εναρμόνισης των κανόνων βιολογικής παραγωγής, να επιτευχθούν καλύτερα στο επίπεδο της Ένωσης, η Ένωση δύναται να λάβει μέτρα κατ’ εφαρμογή της αρχής της επικουρικότητας που προβλέπεται στη άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών. (82) Συνιστάται η πρόβλεψη κατάλληλης ημερομηνίας εφαρμογής του παρόντος κανονισμού, ώστε να παρασχεθεί στις επιχειρήσεις η δυνατότητα προσαρμογής τους στις νέες απαιτήσεις που θεσπίζονται. ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Κεφάλαιο Ι Αντικείμενο, πεδίο εφαρμογής και ορισμοί Άρθρο 1 Αντικείμενο Ο παρών κανονισμός καθορίζει τις αρχές της βιολογικής παραγωγής και θεσπίζει τους κανόνες σχετικά με τη βιολογική παραγωγή και τη χρήση σχετικών ενδείξεων στην επισήμανση και στη διαφήμιση. Άρθρο 2 Πεδίο εφαρμογής 1. Ο παρών κανονισμός εφαρμόζεται στα γεωργικά προϊόντα που απαριθμούνται στο παράρτημα Ι της Συνθήκης για τη λειτουργία της Ευρωπαϊκής Ένωσης («η Συνθήκη») και σε ορισμένα άλλα προϊόντα που απαριθμούνται στο παράρτημα Ι του παρόντος κανονισμού, εφόσον τα εν λόγω γεωργικά προϊόντα και τα εν λόγω άλλα προϊόντα προορίζονται για παραγωγή, παρασκευή, διανομή, διάθεση στην αγορά, εισαγωγή ή εξαγωγή ως βιολογικά προϊόντα. Οι μη εκτρεφόμενοι ιχθύες και τα θηράματα δεν θεωρούνται βιολογικά προϊόντα. 2. Ο παρών κανονισμός εφαρμόζεται για κάθε επιχείρηση που συμμετέχει στις δραστηριότητες οιουδήποτε σταδίου παραγωγής, παρασκευής και διανομής των προϊόντων που αναφέρονται στην παράγραφο 1. Οι δραστηριότητες ομαδικής εστίασης που ασκούνται από μονάδα ομαδικής εστίασης όπως ορίζεται στο άρθρο 2 παράγραφος 2 στοιχείο δ) του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου[35] δεν υπόκεινται στον παρόντα κανονισμό. Τα κράτη μέλη μπορούν να εφαρμόζουν εθνικούς κανόνες ή, ελλείψει αυτών, ιδιωτικά πρότυπα, όσον αφορά την επισήμανση και τον έλεγχο των προϊόντων που προέρχονται από επιχειρήσεις ομαδικής εστίασης. 3. Ο παρών κανονισμός εφαρμόζεται με την επιφύλαξη της σχετικής ενωσιακής νομοθεσίας στους τομείς της ασφάλειας της τροφικής αλυσίδας, της υγείας και της καλής μεταχείρισης των ζώων, της υγείας των φυτών, και του φυτικού αναπαραγωγικού υλικού, και ιδίως του κανονισμού (ΕΕ) αριθ. XX/XXX του Ευρωπαϊκού Κοινοβουλίου και του Συμβουλίου[36] (φυτικό αναπαραγωγικό υλικό) και του κανονισμού (ΕΕ) αριθ. XX/XXXX του Ευρωπαϊκού Κοινοβουλίου και του Συμβουλίου[37] (προστατευτικά μέτρα κατά των επιβλαβών για τα φυτά οργανισμών). 4. Ο παρών κανονισμός εφαρμόζεται με την επιφύλαξη άλλων ειδικών ενωσιακών διατάξεων σχετικά με τη διάθεση προϊόντων στην αγορά και, ειδικότερα, του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου[38], και του κανονισμού (ΕΕ) αριθ. 1169/2011. 5. Προκειμένου να λαμβάνονται υπόψη νέες πληροφορίες σχετικά με μεθόδους παραγωγής ή νέα υλικά ή διεθνείς δεσμεύσεις, εξουσιοδοτείται η Επιτροπή να εκδίδει κατ’ εξουσιοδότηση πράξεις, σύμφωνα με το άρθρο 36, οι οποίες τροποποιούν τον κατάλογο προϊόντων που περιλαμβάνεται στο παράρτημα Ι. Μόνο τα προϊόντα που είναι στενά συνδεδεμένα με γεωργικά προϊόντα πληρούν τα κριτήρια ώστε να συμπεριληφθούν στον συγκεκριμένο κατάλογο. Άρθρο 3 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: (1) «βιολογική παραγωγή»: η χρήση μεθόδων παραγωγής σύμφωνα με τον παρόντα κανονισμό σε όλα τα στάδια παραγωγής, παρασκευής και διανομής· (2) «βιολογικό»: προερχόμενο από τη βιολογική παραγωγή ή σχετιζόμενο με αυτή· (3) «γεωργική πρώτη ύλη»: γεωργικό προϊόν το οποίο δεν έχει υποβληθεί σε καμία εργασία διατήρησης ή μεταποίησης· (4) «προληπτικά μέτρα»: τα μέτρα που πρέπει να λαμβάνονται προκειμένου να διασφαλίζεται η ποιότητα του εδάφους καθώς και η πρόληψη και ο έλεγχος παρασίτων και ζιζανίων, και να αποτρέπεται η μόλυνση με προϊόντα ή ουσίες που δεν είναι εγκεκριμένες δυνάμει του παρόντος κανονισμού· (5) «μετατροπή»: η μετάβαση από μη βιολογική σε βιολογική παραγωγή εντός ορισμένης χρονικής περιόδου· (6) «επιχείρηση»: το φυσικό ή νομικό πρόσωπο που έχει ευθύνη να εξασφαλίζει τη συμμόρφωση με τον παρόντα κανονισμό σε όλα τα στάδια παραγωγής, παρασκευής και διανομής που ελέγχει· (7) «ομάδα επιχειρήσεων»: η ομάδα στο πλαίσιο της οποίας κάθε επιχείρηση είναι γεωργός που διαθέτει γεωργική εκμετάλλευση έως 5 εκταρίων χρησιμοποιούμενης γεωργικής έκτασης και που μπορεί, επιπλέον της παραγωγής τροφίμων ή ζωοτροφών, να δραστηριοποιείται και στη μεταποίηση τροφίμων ή ζωοτροφών· (8) «γεωργός»: το φυσικό ή νομικό πρόσωπο ή η ομάδα φυσικών ή νομικών προσώπων, ανεξαρτήτως του νομικού καθεστώτος που προσδίδει το εθνικό δίκαιο στην ομάδα και τα μέλη της, που ασκεί γεωργική δραστηριότητα. (9) «γεωργική έκταση»: η γεωργική έκταση όπως ορίζεται στο άρθρο 4 παράγραφος 1 στοιχείο ε) του κανονισμού (ΕΕ) αριθ. 1307/2013· (10) «φυτά»: τα φυτά όπως ορίζονται στο άρθρο 3 σημείο 5 του κανονισμού (ΕΚ) αριθ. 1107/2009· (11) «φυτική παραγωγή»: η παραγωγή προϊόντων γεωργικών καλλιεργειών, συμπεριλαμβανομένης της συγκομιδής προϊόντων άγριων φυτών για εμπορικούς σκοπούς· (12) «φυτικά προϊόντα»: τα φυτικά προϊόντα όπως ορίζονται στο άρθρο 3 σημείο 6 του κανονισμού (ΕΚ) αριθ. 1107/2009· (13) «επιβλαβής για τα φυτά οργανισμός»: ο επιβλαβής για τα φυτά οργανισμός όπως ορίζεται στο άρθρο 1 παράγραφος 1 του κανονισμού (ΕΕ) αριθ. XX/XXXX (προστατευτικά μέτρα κατά των επιβλαβών για τα φυτά οργανισμών)· (14) «φυτοπροστατευτικά προϊόντα»: τα προϊόντα που αναφέρονται στο άρθρο 2 του κανονισμού (ΕΚ) αριθ. 1107/2009· (15) «ζωική παραγωγή»: η παραγωγή οικόσιτων ή εξημερωμένων χερσαίων ζώων, συμπεριλαμβανομένων των εντόμων· (16) «βεράντα»: πρόσθετος, στεγασμένος, μη μονωμένος, εξωτερικός χώρος κτηνοτροφικού κτηρίου, με τη μεγαλύτερη σε μήκος πλευρά συνήθως εξοπλισμένη με συρμάτινο περίφραγμα ή δικτύωμα, ο οποίος είναι ανοικτός στις εξωτερικές κλιματικές συνθήκες, διαθέτει φυσικό και τεχνητό φωτισμό και δάπεδο με στρωμνή· (17) «υδατοκαλλιέργεια»: η υδατοκαλλιέργεια όπως ορίζεται στο άρθρο 4 παράγραφος 1 σημείο 25 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου[39]· (18) «κτηνιατρική αγωγή»: όλα τα στάδια μιας θεραπευτικής ή προληπτικής αγωγής για την καταπολέμηση συγκεκριμένης νόσου· (19) «κτηνιατρικά φάρμακα»: τα κτηνιατρικά φάρμακα όπως ορίζονται στο άρθρο 1 σημείο 2 της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου[40]· (20) «παρασκευή»: οι εργασίες διατήρησης ή μεταποίησης βιολογικών προϊόντων, συμπεριλαμβανομένης της σφαγής και του τεμαχισμού, στην περίπτωση των κτηνοτροφικών προϊόντων, η συσκευασία, η επισήμανση ή οι μεταβολές στη σχετική με τη βιολογική παραγωγή επισήμανση· (21) «τρόφιμα»: τα τρόφιμα όπως ορίζονται στο άρθρο 2 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου[41]· (22) «ζωοτροφές»: οι ζωοτροφές όπως ορίζονται στο άρθρο 3 σημείο 4 του κανονισμού (ΕΚ) αριθ. 178/2002· (23) «πρώτες ύλες ζωοτροφών»: οι πρώτες ύλες ζωοτροφών όπως ορίζονται στο άρθρο 3 παράγραφος 2 στοιχείο ζ) του κανονισμού (ΕΚ) αριθ. 767/2009 του Ευρωπαϊκού Κοινοβουλίου και του Συμβουλίου[42]· (24) «ζωοτροφές σε μετατροπή»: οι ζωοτροφές που παράγονται κατά την περίοδο μετατροπής, εξαιρουμένων των ζωοτροφών που συγκομίζονται κατά τους δώδεκα μήνες μετά την έναρξη της μετατροπής· (25) «διάθεση στην αγορά»: η διάθεση στην αγορά όπως ορίζεται στο άρθρο 3 σημείο 8 του κανονισμού (ΕΚ) αριθ. 178/2002· (26) «ιχνηλασιμότητα»: η ιχνηλασιμότητα όπως ορίζεται στο άρθρο 3 σημείο 15 του κανονισμού (ΕΚ) αριθ. 178/2002· (27) «στάδια παραγωγής, παρασκευής και διανομής»: κάθε στάδιο με αφετηρία από την πρωτογενή παραγωγή βιολογικού προϊόντος έως και την αποθήκευση, τη μεταποίηση, τη μεταφορά, την πώληση ή τον εφοδιασμό του τελικού καταναλωτή, συμπεριλαμβανομένων, ανάλογα με την περίπτωση, των δραστηριοτήτων επισήμανσης, διαφήμισης, εισαγωγής, εξαγωγής και υπεργολαβίας· (28) «συνθήκες καταστροφών»: οι συνθήκες που προκύπτουν από «δυσμενή κλιματικά φαινόμενα», «περιβαλλοντικό συμβάν», «φυσική καταστροφή» ή «καταστροφικό συμβάν», όπως ορίζονται, αντιστοίχως, στο άρθρο 2 παράγραφος 1 στοιχεία η), ι), ια) και ιβ) του κανονισμού (ΕΕ) αριθ. 1305/2013· (29) «συστατικό»: το συστατικό όπως ορίζεται στο άρθρο 2 παράγραφος 2 στοιχείο στ) του κανονισμού (ΕΕ) αριθ. 1169/2011· (30) «επισήμανση»: η επισήμανση όπως ορίζεται στο άρθρο 2 παράγραφος 2 στοιχείο ι) του κανονισμού (ΕΕ) αριθ. 1169/2011· (31) «διαφήμιση»: κάθε παρουσίαση βιολογικών προϊόντων στο κοινό, με μέσα άλλα πλην της ετικέτας, η οποία έχει ως σκοπό ή είναι πιθανόν να επηρεάσει και να διαμορφώσει τη στάση, τις πεποιθήσεις και τη συμπεριφορά με στόχο την άμεση ή έμμεση προώθηση της πώλησης βιολογικών προϊόντων· (32) «αρμόδιες αρχές»: οι αρμόδιες αρχές όπως ορίζονται στο άρθρο 2 σημείο 5 του κανονισμού (ΕΕ) αριθ. XXX/XXXX [κανονισμός για τους επίσημους ελέγχους]· (33) «αρχή ελέγχου»: η αρχή ελέγχου για τη βιολογική παραγωγή και την επισήμανση των βιολογικών προϊόντων όπως ορίζεται στο άρθρο 2 σημείο 39 του κανονισμού (ΕΕ) αριθ. XXX/XXXX [κανονισμός για τους επίσημους ελέγχους]· (34) «φορέας ελέγχου»: εξουσιοδοτημένο όργανο όπως ορίζεται στο άρθρο 2 σημείο 38 του κανονισμού (ΕΕ) αριθ. XXX/XXXX [κανονισμός για τους επίσημους ελέγχους], καθώς και φορέας αναγνωρισμένος από την Επιτροπή ή από τρίτη χώρα αναγνωρισμένη από την Επιτροπή για τη διενέργεια ελέγχων σε τρίτες χώρες για την εισαγωγή βιολογικών προϊόντων στην Ένωση· (35) «μη συμμόρφωση»: η μη συμμόρφωση με τον παρόντα κανονισμό· (36) «γενετικώς τροποποιημένος οργανισμός»: ο γενετικώς τροποποιημένος οργανισμός όπως ορίζεται στο άρθρο 2 σημείο 2 της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου[43] και ο οποίος δεν έχει προκύψει με τις τεχνικές γενετικής τροποποίησης που απαριθμούνται στο παράρτημα Ι.Β. της εν λόγω οδηγίας, εφεξής καλούμενος «ΓΤΟ»· (37) «παραγόμενα/που παράγονται από ΓΤΟ»: που προέρχονται από ΓΤΟ, εξ ολοκλήρου ή εν μέρει, αλλά δεν περιέχουν ούτε αποτελούνται από ΓΤΟ· (38) «παραγόμενα/που παράγονται με ΓΤΟ»: που προέρχονται, με τη χρήση ΓΤΟ, ως οι τελευταίοι ζώντες οργανισμοί στην παραγωγική διαδικασία, αλλά δεν περιέχουν ούτε αποτελούνται από ΓΤΟ· (39) «πρόσθετο τροφίμων»: το πρόσθετο τροφίμων όπως ορίζεται στο άρθρο 3 παράγραφος 2 στοιχείο α) του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου[44]· (40) «πρόσθετη ύλη ζωοτροφών»: η πρόσθετη ύλη ζωοτροφών όπως ορίζεται στο άρθρο 2 παράγραφος 2 στοιχείο α) του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου[45]· (41) «ισοδυναμία»: η ανταπόκριση στους ίδιους στόχους και αρχές με την εφαρμογή κανόνων που εξασφαλίζουν το ίδιο επίπεδο εξασφάλισης της συμμόρφωσης· «τεχνολογικό βοήθημα»: το τεχνολογικό βοήθημα όπως ορίζεται στο άρθρο 3 παράγραφος 2 στοιχείο β) του κανονισμού (ΕΚ) αριθ. 1333/2008· (42) «ένζυμο τροφίμων»: το ένζυμο τροφίμων όπως ορίζεται στο άρθρο 3 παράγραφος 2 στοιχείο α) του κανονισμού (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου[46]· (43) «ιονίζουσα ακτινοβολία»: η ιονίζουσα ακτινοβολία όπως ορίζεται στο άρθρο 1 της οδηγίας 96/29/Ευρατόμ του Συμβουλίου[47]· Κεφάλαιο II Αρχές της βιολογικής παραγωγής Άρθρο 4 Γενικές αρχές Η βιολογική παραγωγή αποτελεί ένα σύστημα αειφόρου διαχείρισης της γεωργίας το οποίο βασίζεται στις ακόλουθες γενικές αρχές: α) σεβασμός προς τα συστήματα και τους κύκλους της φύσης και διατήρηση και βελτίωση της κατάστασης του εδάφους, του νερού, του αέρα και της βιοποικιλότητας, της υγείας των φυτών και των ζώων και της ισορροπίας μεταξύ αυτών· β) συμβολή σε υψηλό επίπεδο βιοποικιλότητας· γ) υπεύθυνη χρήση των ενεργειακών και των φυσικών πόρων, όπως το νερό, το έδαφος, οι οργανικές ύλες και ο ατμοσφαιρικός αέρας· δ) τήρηση υψηλού επιπέδου προτύπων μεταχείρισης των ζώων και, ειδικότερα, ικανοποίηση των ιδιαίτερων αναγκών συμπεριφοράς των διαφόρων ειδών ζώων· ε) κατάλληλος σχεδιασμός και διαχείριση των βιολογικών διεργασιών βάσει οικολογικών συστημάτων που χρησιμοποιούν φυσικούς πόρους στο εσωτερικό του συστήματος με μεθόδους που: i) χρησιμοποιούν ζώντες οργανισμούς και μηχανικές μεθόδους παραγωγής· ii) αφορούν εδαφικές φυτοκαλλιέργειες και ζωική παραγωγή ή πρακτική ιχθυοκαλλιέργειας η οποία είναι σύμφωνη με την αρχή της αειφόρου εκμετάλλευσης της αλιείας· iii) αποκλείουν τη χρήση ΓΤΟ και προϊόντων που παράγονται από ή με ΓΤΟ εξαιρουμένων των κτηνιατρικών φαρμακευτικών προϊόντων· iv) βασίζονται στη χρήση προληπτικών μέτρων, εφόσον απαιτείται· στ) περιορισμός της χρήσης εξωτερικών εισροών. Όταν οι εξωτερικές εισροές είναι απαραίτητες, ή ελλείψει των κατάλληλων πρακτικών και μεθόδων διαχείρισης που αναφέρονται στο στοιχείο ε), οι εισροές αυτές περιορίζονται σε: i) εισροές βιολογικής παραγωγής· ii) φυσικές ουσίες ή ουσίες που παράγονται με φυσικό τρόπο· iii) ανόργανα λιπάσματα χαμηλής διαλυτότητας· ζ) όπου συντρέχει περίπτωση, προσαρμογή, στο πλαίσιο του παρόντος κανονισμού, της διαδικασίας παραγωγής λαμβάνοντας υπόψη την υγειονομική κατάσταση, τις περιφερειακές διαφορές οικολογικής ισορροπίας, κλιματικές διαφορές και τις τοπικές συνθήκες, τα στάδια ανάπτυξης και τις ειδικές κτηνοτροφικές πρακτικές. Άρθρο 5 Ειδικές αρχές που εφαρμόζονται στις γεωργικές δραστηριότητες και την υδατοκαλλιέργεια Στο πλαίσιο των γεωργικών δραστηριοτήτων και της υδατοκαλλιέργειας, η βιολογική παραγωγή βασίζεται ειδικότερα στις ακόλουθες ειδικές αρχές: α) διατήρηση και βελτίωση της ζωής που φιλοξενεί το έδαφος και της φυσικής γονιμότητας, της σταθερότητας της συγκράτησης νερού και της βιοποικιλότητας του εδάφους, και αποτροπή και καταπολέμηση της απώλειας οργανικών υλών, της συμπίεσης και της διάβρωσης του εδάφους, και καλλιέργεια των φυτών πρωτίστως μέσω του εδαφικού οικοσυστήματος· β) περιορισμός της χρήσης μη ανανεώσιμων πόρων και εξωτερικών υλικών στο ελάχιστο· γ) ανακύκλωση των αποβλήτων και των παραπροϊόντων ζωικής και φυτικής προέλευσης με τη χρήση τους ως εισροής τους στη φυτική και τη ζωική παραγωγή· δ) διατήρηση της υγείας των φυτών με προληπτικά μέτρα, ιδίως με την επιλογή κατάλληλων ειδών, ποικιλιών ή ετερογενούς υλικού ανθεκτικών στους επιβλαβείς οργανισμούς και τις ασθένειες, κατάλληλης αμειψισποράς, μηχανικών και φυσικών μεθόδων και με την προστασία των φυσικών εχθρών των επιβλαβών οργανισμών· ε) επιλογή φυλών με γνώμονα την ικανότητα προσαρμογής των ζώων στις τοπικές συνθήκες, τη ζωτικότητά τους και την αντοχή τους σε ασθένειες ή προβλήματα υγείας· κτηνοτροφία προσαρμοσμένη στην εκμετάλλευση και τη γη· εφαρμογή κτηνοτροφικών πρακτικών που ενισχύουν το ανοσοποιητικό σύστημα και τους φυσικούς μηχανισμούς άμυνας κατά των ασθενειών, ιδίως με τακτική άσκηση και πρόσβαση σε υπαίθριους χώρους και, ανάλογα με την περίπτωση, σε βοσκοτόπους· στ) διατήρηση υψηλού επιπέδου συνθηκών διαβίωσης των ζώων, ανταποκρινόμενου στις ιδιαίτερες ανάγκες των συγκεκριμένων ειδών· ζ) σίτιση των ζώων με βιολογικές ζωοτροφές αποτελούμενες από συστατικά που είναι προϊόντα βιολογικής παραγωγής και από φυσικές ουσίες μη γεωργικής προέλευσης· η) αποκλεισμός γενετικής μηχανικής, κλωνοποίησης, τεχνητής πολυπλοειδίας και ιονίζουσας ακτινοβολίας από ολόκληρη την αλυσίδα βιολογικών τροφίμων· θ) διαφύλαξη της υγείας του υδάτινου περιβάλλοντος και της ποιότητας του περιβάλλοντος υδατικού και χερσαίου οικοσυστήματος· ι) σίτιση των υδρόβιων οργανισμών με ζωοτροφές που είναι προϊόντα αειφόρου εκμετάλλευσης της αλιείας σύμφωνα με τον κανονισμό (ΕΕ) αριθ. 1380/2013 ή με βιολογικές ζωοτροφές αποτελούμενες από γεωργικά συστατικά που είναι προϊόντα βιολογικής παραγωγής, περιλαμβανομένης της βιολογικής υδατοκαλλιέργειας, και από φυσικές ουσίες μη γεωργικής προέλευσης. Άρθρο 6 Ειδικές αρχές της μεταποίησης των βιολογικών τροφίμων και ζωοτροφών Η παραγωγή μεταποιημένων τροφίμων και ζωοτροφών βασίζεται ειδικότερα στις ακόλουθες αρχές: α) παραγωγή βιολογικών τροφίμων από βιολογικά γεωργικά συστατικά· β) παραγωγή βιολογικών ζωοτροφών από βιολογικές πρώτες ύλες ζωοτροφών· γ) περιορισμός της χρήσης πρόσθετων τροφίμων και μη βιολογικών συστατικών που έχουν κυρίως τεχνολογικές λειτουργίες και λειτουργίες επί των αισθήσεων καθώς και μικροθρεπτικών στοιχείων και τεχνολογικών βοηθημάτων, ώστε να χρησιμοποιούνται στον ελάχιστο δυνατό βαθμό και μόνον όταν υφίσταται ουσιώδης τεχνολογική ανάγκη ή για συγκεκριμένους διατροφικούς σκοπούς· δ) περιορισμός της χρήσης προσθέτων ζωοτροφών και τεχνολογικών βοηθημάτων στο ελάχιστο και μόνον όταν υφίσταται ουσιώδης τεχνολογική ή ζωοτεχνική ανάγκη ή για συγκεκριμένους διατροφικούς σκοπούς· ε) αποκλεισμός ουσιών και μεθόδων μεταποίησης που μπορούν να παραπλανήσουν ως προς την πραγματική φύση του προϊόντος· στ) προσοχή στη μεταποίηση των τροφίμων ή των ζωοτροφών, κατά προτίμηση χρησιμοποιώντας βιολογικές, μηχανικές και φυσικές μεθόδους. Κεφάλαιο ΙΙΙ Κανόνες παραγωγής Άρθρο 7 Γενικοί κανόνες παραγωγής 1. Οι επιχειρήσεις τηρούν τους ακόλουθους γενικούς κανόνες παραγωγής: α) η διαχείριση ολόκληρης της γεωργικής εκμετάλλευσης ή της επιχείρησης υδατοκαλλιέργειας ανταποκρίνεται στις απαιτήσεις που ισχύουν για τη βιολογική παραγωγή· β) εάν δεν ορίζεται διαφορετικά στο μέρος IV σημείο 2.2 και στο μέρος VI σημείο 1.3 του παραρτήματος II, μόνο προϊόντα και ουσίες που έχουν εγκριθεί σύμφωνα με το άρθρο 19 μπορούν να χρησιμοποιούνται στη βιολογική γεωργία και υδατοκαλλιέργεια, υπό την προϋπόθεση ότι το αντίστοιχο προϊόν ή ουσία έχει εγκριθεί για χρήση στη γεωργία και την υδατοκαλλιέργεια, σύμφωνα με τις σχετικές διατάξεις της νομοθεσίας της Ένωσης και, εφόσον απαιτείται, στα αντίστοιχα κράτη μέλη, σύμφωνα με τις εθνικές διατάξεις που βασίζονται στο δίκαιο της Ένωσης· γ) απαγορεύεται η χρήση ιονίζουσας ακτινοβολίας για την επεξεργασία βιολογικών τροφίμων ή ζωοτροφών ή πρώτων υλών που χρησιμοποιούνται σε βιολογικά τρόφιμα ή ζωοτροφές· δ) οι επιχειρήσεις βιολογικής παραγωγής, πλην των πολύ μικρών επιχειρήσεων, των γεωργών και των επιχειρήσεων που παράγουν φύκια ή ζώα υδατοκαλλιέργειας, συγκροτούν σύστημα περιβαλλοντικής διαχείρισης με στόχο τη βελτίωση των περιβαλλοντικών τους επιδόσεων. 2. Προκειμένου να διασφαλιστεί η ορθή εφαρμογή των γενικών κανόνων παραγωγής, εξουσιοδοτείται η Επιτροπή να εκδίδει κατ’ εξουσιοδότηση πράξεις σύμφωνα με το άρθρο 36 για τον καθορισμό των κριτηρίων στα οποία πρέπει να